text:
Umsókn og skjalprógv
Fyri at fáa barsilspening mást tú fylla út og senda Barsilsskipanini eitt serligt umsóknarblað
.
Áðrenn barnsburð
Um tú søkir um barsilspening fyri tíðarskeiðið 4 vikur áðrenn metta føðing, skal avrit av teiginum “Ultralydfastsat dato/termin” í vandrejournalini sendast við umsóknini.
Um tú søkir um barsilspening fyri tíðarskeiðið áðrenn 4 vikur áðrenn metta føðing, skal “Váttan í samband við sjúku hjá barnakonu ella vanda fyri fosturskaða” (læknaváttan) sendast við umsóknini.
Barsilsskipanin rindar útreiðslur til læknaváttan.
Eftir barnsburð
Søkir tú um barsilspening fyri tíðarskeiðið eftir barnsburð, skal váttan fylgja við umsóknini, um nær barnið er føtt (fráboðan um barnsburð).
Í hesum sambandi kann viðmerkjast, at Barsilsskipanin hevur gjørt avtalu við jarðamøðurnar í Føroyum um, at um mamman ynskir tað, senda jarðamøðurnar Barsilsskipanini fráboðan um barnsburðin.
Ættleiðing
Saman við umsóknini skal fyriliggja ættleiðingarváttan frá Ríkisumboðnum um, nær barnið er ættleitt (móttøkudagfesting).
Verður søkt um barsilspening upptil 4 vikur áðrenn móttøku, skal skjalprógvast nær ferðin eftir barninum er byrja. T.d. ferðaseðil.
Sjálvstøðug vinnurekandi
Sjálvstøðug vinnurekandi skulu ikki senda annað skjalprógv inn við umsóknini enn omanfyristandandi.
Løntakari við B-inntøku
Saman við umsóknini skulu fyriliggja lønarseðlar fyri seinastu 12 mánaðirnar áðrenn barsilsfarloyvið.
Norðurlendingar, ið arbeiða í FAS-skipanini
Norðurlendingar, ið arbeiða í FAS-skipanini, skulu ikki senda annað inn við umsóknini enn omanfyristandandi.
14-daga freist
Er umsóknin ikki í lagi, verður skriv sent tær, har heitt verður á teg um at útvega neyðugu upplýsingarnar innan 14 dagar frá tí degi, tú móttók skrivið frá Barsilsskipanini. Hevur Barsilsskipanin ikki móttikið neyðugu skjølini innan hesa freist, fellur umsóknin burtur.


c: text/html

text:
OKKARA KRISTNA LÍV OG TÆNASTA – ARBEIÐSHEFTI Mars 2016
Framløguuppskot
Hugskot til at bjóða Vagttårnet og innbjóðingina til minningarhøgtíðina í 2016. Nýt dømini til at gera tínar egnu framløgur.
DÝRGRIPIR ÚR GUDS ORÐI
Ester hugsaði meira um Jehova og hansara fólk enn um seg sjálva
Hon setti sítt lív í váða og hjálpti Mordokai at gera eina lóg, sum vardi jødarnar móti týning. (Ester 610)
GER FRAMSTIG Í BOÐANINI
Soleiðis gerst tú ein betri boðari – Ger tína egnu framløgu til bløðini
Brúka uppskotini til at gera tínar egnu framløgur til Vagttårnet og Vågn op!
LÍVIÐ SUM KRISTIN
Bjóða okkara gestum vælkomnum
Hvussu kunnu vit hjálpa gestum og óvirknum at føla seg vælkomin á minningarhøgtíðini?
DÝRGRIPIR ÚR GUDS ORÐI
Job var ólastandi undir royndum
Hann vísti, at Jehova var týdningarmesti persónurin í hansara lívi. (Job 15)
DÝRGRIPIR ÚR GUDS ORÐI
Tann trúfasti Job setur orð á sína sálarkvøl
Job var so sorgarbundin, at hann sá sínar umstøður úr einum skeivum sjónarhorni, men hann helt fram at elska Jehova Gud. (Job 610)
DÝRGRIPIR ÚR GUDS ORÐI
Job trúði á uppreisnina
Hann visti, at Jehova fór at geva honum lívið aftur, líkasum ein træstubbi kann fara at spretta aftur. (Job 1115)
LÍVIÐ SUM KRISTIN
Endurloysingin gevur grundarlag fyri uppreisnini
Endurloysingin er ein gáva frá Jehova, sum tryggjar okkara vón um eina uppreisn. Í staðin fyri at syrgja um tey, sum vit hava mist, fara vit at bjóða teimum vælkomnum aftur til lívið.

robotstxt: allowed

filter: keep


text:
Heilsuhjálpari
Tú lærir um røkt, umsorgan og stuðul til dagligt virksemi, til tey, ið búgva á ellisheimi, sambýli ella í egnum heimi.
Tú skiftir ímillum skúlagongd í Suðuroy og starvsvenjng runt landið. Gevur atgongd til heilsurøktaraútbúgvingina.
Upptøkukrav: 10. flokkur, ella 9. flokkur+1 ára arbeiðsroyndir.
Freist 1. novembur og 15. mars. Byrjar í januar og í septembur. Søk inn.
Heilsurøktari
Tú lærir um heilsufremjan, fyribyrging, sjúkrarøkt og endurmenning.
Tú skiftir ímillum skúlagongd í Suðuroy og starvsvenjng runt landið.
Tú kanst arbeiða innan t.d. eldraøkið, Almanna- og heilsuverkið, psykiatri og sjúkraflutning. Víðari útbúgvingar.
Upptøkukrav: Heilsuhjálparaútbúgving, ella viðkomandi útbúgvingar- og arbeiðsroyndir, uppá í minsta lagi 15 mánaðir.
Freist 1. novembur. Byrjar í mars mánaða. Søk inn.


text:
Leygardagin var ikki bara ársins fyrsta rennikapping. Á Tórsbreyt royndu eisini nakrir kastarar seg í stilla men ísakalda vetrardegnum. Í fjør sóu vit hvussu fleiri ungar Hvirlugentur gjørdu risaframstig í kastigreinunum. Kappingin leygardagin staðfestir, at genturnar so avgjørt ikki hava ligið á løtu síðuni, síðani kappingarárið endaði í september.
Tvørtur ímóti hava tær hildið støðið og reiðiliga tað. Vit fingu enntá trý nýggj bólkamet á degnum. Allar hesar fimm genturnar, sum kappaðust leygardagin, eru partur av gentukastibólkinum, sum Úrval hevur latið stuðul til.
Fyrsta bólkametið á degnum átti Guðrið K. Petersen. Talan var um forbetring uppá meira enn 10 metrar!! Hetta er fyrsta árið Guðrið kastar við 4 kilo-kúluni.
Í næstu kappingini kom næsta bólkametið. Tað var Helena Svabo Ziska, sum legði klingruna ein lítlan metur longur út enn navnframa Marita K. Petersen gjørdi á sumri 2015.
Triðja bólkametið kom í triðju kappingini. Aftur var talan um risastórt met, tá Lydia Simonsen legði tríggjar metrar afturat gamla bólkametinum.
Fjórða bólkametið kom ikki í fjórðu kappingini. Men tað er nokk bara ein spurningur um tíð, áðrenn Sunniva Bogadóttir fer fram um Maritu K. Petersen, sum jú var og er ein sera evnaríkur spjótkastari.
Og eydnast tað ikki Sunniva at taka bólkametið, so er lítið at ivast í, at evnaríka Elin Niclasen er klár at gera tað
Venjarin var sera væl nøgdur við úrslitini, sum hann metir eru nógv darvað av kuldanum hendan dagin. Vit eiga øll at fegnast um at kvinnukastingin er í blóma sum ongantíð fyrr, og vit kunnu vænta okkum eitt sera spennandi summar við hesum og øðrum dygdargóðum kastarum.
Øll úrslitini síggjast HER
Grein á heimasíðuni hjá Hvirluni kann lesast HER


text:
Teir, ið enn eru á lívi havi eg sostatt sæð og hoyrt live. Uttan Tony. Hann hevur manglað. Nú er heilsan hjá honum farin at bila somikið nógv, at aktuella konsertferðin hevur fingið heitið "The End". Hann hevur verið í viðgerð fyri krabba, og drúgvar konsertferðir slíta ov nógv uppá heilsuna.
Tað var inni hjá Jón Tyril í Norðagøtu, at eg av fyrstan tíð fekk oyruni upp fyri Black Sabbath. Kendi eitt sindur til teir áðrenn, men tað var sum um vavið í tí, teir gjørdu opinberaði seg tá. Jón átti fløgurnar, og eg lænti onkrar teirra. Paranoid og Master of Reality. Meini so bestemt, at Sabbath Bloody Sabbath eisini kom við norður um fjals til Leirvíkar. Sabbath var ikki tað einasta, ið vit lurtaðu eftir inni hjá Jón. Jeff Buckley fekk eisini sínar fyrstu spælingar har. Ben Harper & The Innocent Criminals tað sama. Og Yes og David Byrne og alt millum himmal og jørð. Góðar tíðir.
Skjótt hevði eg ognað mær Sabbath fløgur, og sum frá leið fór eg at savna vinyl. Sabbath hava havt fleiri tíðarskeið og sangarar, men einki er at siga til, at fyrsta tíðarskeiðið við Ozzy er "urteksturin" hjá bæði Sabbath og málmi sum heild. Fyrstu seks Sabbath pláturnar eru essentiellar í so máta. Tær eru Black Sabbath (1970), Paranoid (1971), Master of Reality (1971), Vol. 4 (1972), Sabbath Bloody Sabbath (1973) og Sabotage (1975). Ørt at hugsa sær, at teir hava innspælt seks klassikarar uppá bert fimm ár. Ikki tí, har eru eisini onkrar góðar, ið komu seinni. Eitt nú Dio pláturnar Heaven and Hell (1980), Mob Rules (1981) og Dehumanizer
(1992), umframt skítsvaka Ian Gillian plátan Born Again (1983).
Minnist, at Øssur Johannesen einaferð skrivaði eina grein ella greinarøð um onkrar av hesum bólkunum – Black Sabbath, Deep Purple, Uriah Heep og Pink Floyd eisini. Havi tíverri ikki funnið greinina fram aftur, men hann vísti m.a. á, at tónleikararnir í hesum bólkunum, ið forrestin allir eru bretskir, hoyrdu til ættarliðið, ið vaks upp í skugganum av 2. Veraldarbardaga. Teir bardust ikki sjálvir í krígnum, men páparnir hjá teimum vóru í fleiri førum soldátar, og onkur lat lív, og synirnir vóru allir ávirkaðir av umstøðunum. Hesin dapurleiki hoyrist aftur í tónleikinum. Tað er sjálvandi ein ávísur vandi í at peika á slíkar møguligar kausalitetir, men tað er kortini áhugavert at spyrja í hvønn mun søga og samfelag geva íblástur til tónleikin?
Black Sabbath koma t.d. úr enska ídnaðarbýnum Birmingham, og í søguni um Sabbath verður av og á víst á hvussu hesin býurin er gráur og dapur, og at framtíðarútlitini hjá nøkrum ungum dreingjum av arbeiðarastætt vóru einki serligt síðst í 60’unum. Har var ikki nógv flower power at hóma. Kom í hesum sambandi fram á eina útsøgn hjá Tom Morello, gittarleikara í tiltikna amerikanska rapp/rokk bólkinum Rage Against The Machine. Um dagarnar túrar hann við rapp/rokk superbólkinum Prophets of Rage, ið telur tónleikararnar úr RATM og rappararnar Chuck D úr Public Enemy og B-Real úr Cypress Hill. Um Black Sabbath segði Morello á sinni, at:
"The heaviest, scariest, coolest riffs and the apocalyptic Ozzy wail are without peer. You can hear the despair and menace of the working-class Birmingham streets they came from in every kick-ass, evil groove. Their arrival ground hippy, flower-power psychedelia to a pulp and set the standard for all heavy bands to come."
Birmingham setti í hvussu so er síni fingramerki á ljóðið hjá Tony Iommi. Bókstaviliga talað. 17 ára gamal starvaðist hann á blikkplátuverksmiðu. Á allarsíðsta arbeiðsdegnum var hann fyri einum skaðatilburði, har hann misti tað ytsta av longutong og ringfingri á høgru hond. Eftir tilburðin misti hann hugin til gittarspæl. Seinni vísti ein vinmaður honum eina plátu við gittarleikaranum Django Reinhardt. Tony dyrkaði tónleikin, og tá hann frætti at Reinhardt spældi grebini við bert tveimum fingrum orsaka av einum eldsbruna, ið honum hevði verið fyri, kom íblásturin til at halda áfram við gittarspælinum. Hann smeltaði eina sodavatnsfløsku, gjørdi sær nýggjar oddar til fingrarnar og stemmaði gittarin niður so lættari var at spæla. Av tí sama fann hann sín eyðkent tjúkka gittartóna, ið vit kenna frá plátunum.
Tony er ein riffmeistari. Tað er tað, ið mær dámar best við honum. Riffini sita altíð væl. Ofta eru tey myrk og ónd uppá tann góða mátan. Solo'irnar eru flúgvandi og leikandi lættar, men altíð við tí tunga stevinum sum botni. Blues o.a. annar svartur tónleikur er partur av DNA'num. Missisippi áin rennur út í deltaið har suðuri, og síðani tvørturum hav til Onglands. Birmingham liggur mitt inni í West Midlands økinum í Onglandi, so har heldur hav analogiin uppat. Tónlistarlig sambond vera tó knýtt umaftur og umaftur.
Vísindamaðurin í einum átti kanska at hugt við kritiskum brillum eftir eini útsøgn um, at gøturnar í Birmingham hoyrast aftur í groovinum hjá Black Sabbath. Hinvegin veit eg akkurát hvat meint verður við. Tannáringa gittarleikarin í einum kennir seg instinktivt aftur í Sabbath. Serliga á fyrstu seks plátunum. Á aktuellu konsertferðini spæla teir bert sangir av teimum fyrstu fýra. Eg giti, at Ozzy ikki longur orkar teir høgu tónarnar á Sabbath Bloody Sabbath. Tann plátan er ein varði í rokksøguni, men hon er innspæld í eini toku av kokaini, og teir minnast nóg illa at hava gjørt hana. Óansæð er tað feitt, at teir fara aftur til røturnar. Aftur til Birmingham.
Eg gleði meg til leygarkvøldið á Copenhell!
Weinstein, Deena. 1991. Heavy Metal: The Music and Its Culture, Da Capo Press.


text:
Barbara Holm 19.05.2017 (17:34)
Vís mær tína tattovering: - Havi fingið mær leyvuna
TattFest byrjar klokkan 14.00 í dag heldur fram alt vikuskiftið til sunnukvøldið. Tað er til hetta tiltak, at ung sum eldri fara at fáa sær tattoveringar av onkrum av teimum nógvu tattovørunum, sum vitja Føroyar hetta vikuskiftið.
Í tí sambandi hava vit spurt nøkur fólk, hvørjar tattoveringar tey hava og hví. Lissi Mouritsen, hárfríðkanarkvinna í Havn, er ein teirra, sum hevur fingið sær fleiri tattoveringar. Á vinstra undirarmi hevur hon ein kross.
- Teir eru ráir og kul og so symbolisera teir eisini styrki, sigur Lissi um orsøkina til valið. Á miðfingrinum á vinstru hond hevur hon hennara stjørnutekin, sum er ein leyvan.
- Eg eri errin av at vera leyva, sum er krútsterk. Eg haldi eisini tað riggar væl at hon stendur saman við mínum ringum, sigur Lissi Mouritsen.
Og eitt, sum hevur verið væl umtókt seinastu árini er, at fáa sær tattoveringar við nøvnini á børnunum. Tað hevur Lissi eisini fingið sær, tó ikki í vanligu formi.
- Eg havi fingið mær fornøvnini á synunum á høgra undirarmi í hebraiskum bókstavum. Tað er kærleiki, sum varðar alt lívið, sigur Lissi Mourtisen og staðfestir, at í øllum førum ein tattovering kemur aftrat.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Eftir kjakið týskvøldið hava løgtingslimir í fólkaflokkinum havt niðrandi viðmerkingar um Kringvarp Føroya og kjakvertin
Aftursvar
Tað hevur fingið ilt í fólkaflokkin, at Kringvarp Føroya valdi at hava eitt kjak týskvøldið ímillum Høgna Hoydal, landsstýrismann í fiskivinnumálum, og Bárð Nielsen, formann í sambandsflokkinum, um fiskivinnunýskipanina.
Journalistikkur er m.a. at velja, hvussu eitt evnið skal viðgerast, og hesaferð valdi Kringvarp Føroya at hava eitt kjak ímillum landsstýrismannin og formannin í sambandsflokkinum, tí hesir báðar partar royndu í nakrar vikur at koma ásamt um eina fiskivinnunýskipan, men lítið og einki frættist frá samráðingunum.
Endamálið við einum kjaki er at lýsa ymiskleikan kring kjarnuna í einum máli, tvs. at fáa fleiri upplýsingar/sjónarmið fram, víðka sjónarringin hjá teimum sum hyggja og stimbra til víðari alment kjak.
Eftir ódámligu atfinningarnar frá fólkaflokkinum hava vit enn einaferð hugt at kjakinum. Og vit kunnu staðfesta, at kjakið heldur seg til redaksjonellu fyriskriftina, og javnvág er í orðaskiftinum.
Tí er álopið eftir okkara tykki ógrundað, og tað er lítið virðiligt, at ein politiskur flokkur fremur persónliga herferð ímóti kjak-vertinum.
Kringvarp Føroya skal sum almennur miðlastovnur tola atfinningar, men tað hevði sømt seg einum politiskum flokki, at hann var meira sømiligur og konstruktivur í sínum kritikki.
Tá limur í fólkaflokkinum samanber Kringvarp Føroya við statsstýrdar miðlar í Kina og Norðurkorea, har bert sjónarmið hjá makthavarunum verða vard, so er tað at taka rívan til – og sigur tað meira um henda persónin enn tað sigur sum Kringvarp Føroya.


text:
Framleiðarar, innflytarar og handlar eru ymiskir á máli um, hvussu innheinting av einnýtisíløtum og endurnýtsluíløtum skal skipast í framtíðini. Fleiri halda at skipanin virkar væl sum hon ger í dag, hóast brúkarin má fara fleiri ymisk støð fyri at sleppa av við íløtini. Onnur halda tað vera skilagott – kanska neyðugt – at gera eina felags innsavning, so til ber at sleppa av við øll íløt, bæði endurnýtsluíløt og einnýtsluíløt á einum stað.
Í desember mánaði svaraði Sirið Stenberg, landsstýriskvinna, einum fyrispurningi frá Jørgeni Niclasen, løgtingsmanni, sum snúði seg um pant av einnýtisíløtum.
Svarið vísti, at tær fyritøkur, sum hava loyvi til at selja einnýtisíløt – og sum harvið eisini hava skyldu til at savna tey innaftur – í átta ára tíðarskeiðnum frá 2008 til 2015 hava havt eitt avlop uppá góðar 21 milliónir krónur.
Størst avlop hava Føroya Bjór, sum er størsta bryggjaríið í landinum, og heilsølurnar, sum flyta inn leskidrykkir í einnýtisíløtum.
Í kjalarvørrinum av hesum er uppstaðið kjak, um tað er rætt, at fyritøkurnar, sum hava loyvi til at selja vørur í einnýtisíløtum, hava avlop av søluni, tí avlopið kemst av, at færri íløt vera latin innaftur.
Nú er veruleikin tó ikki heilt so einfaldur, at innflytarar bara hava avlop, tí onkrir teirra rinda pant av einnýtisíløtunum í Danmark umframt at tey eisini rinda fyri at flyta íløtini av aftur landinum. Tá hesar upphæddir vera roknaðar uppí, er spurningurin, um tað er nakað avlop í heila tikið.
Hinvegin eru fyritøkur, sum hava avlop, men tá allar útreiðslur vera drignar frá, tosa við ikki um 20 milliónir yvir átta ár.
Og leggja vit so eisini tær útreiðslur sum standast av at savna fløskurnar inn og sortera tær, so verður upphæddin enn minni. Dimmalætting hevur ikki tøl fyri, hvussu nógv handilsfyritøkur, innflytarar og framleiðarar brúka uppá at savna íløtini innaftur, men taka við útgangsstøði í útreiðslunum hjá Rúsdrekkasølu Landsins, er talan um stórar upphæddir. Upp í fleiri milliónir krónur um árið.
Brot úr grein í nýggjastu Dimmalætting


text:
Summarið er farið at halla, og tað merkir, um vit vilja tað ella ikki, at tað er um renna út við stevnum, festivalum og tiltøkum. Men enn er okkurt eftir, og fyri framman er ein av teimum heilt hugnaligu.
Ovastevnan verður í Nólsoy um vikuskiftið, og í skránni fæst sjón fyri søgn, at stevnan er fjølbroytt sum sjaldan; tað festliga, forvitnisliga, hugnaliga, litfagra, andaliga og handaliga ganga hond í hond alt vikuskiftið á tamb.
Sjálv Ovastevnan verður sett leygardagin klokkan tvey, tá ið Maud Wang Hansen setur stevnuna undir Mikkjalsveggi. Men skráin byrjar longu fríggjakvøldið, og hon koyrir líka til mánakvøldið. Nógv er at fara til, og alt kann ikki nevnast her, men vit taka okkurt burtur úr rúgvuni.
Fríggjakvøldið verður rennikapping úti á Træbrúgv, og farið verður undir fyrstu sýningina "Nakni sannleikin", sum er heitið á ársins kabarett, har ymiskt aktuelt og lokalt verður vent og snarað.
Leygardagin verður afturvendandi svimjingin um Nólsoyarfjørð á skránni. Lagt verður frá landi streymoyarmegin klokkan 12:30, og tey fyrstu koma væntandi á land í Nólsoy ein tíma seinni. Leygardagin verður eisini afturvendandi fótbóltsdysturin millum tónleikarar.
Umframt kabarettina, sum verður sýnd allar dagar, er eisini ein útileikur leygardagin, tá ið Nicolaj Falck framførir leik um Ova á keiini. Gongutúrur verður eisini á skránni, har Egon Hansen leiðir og greiðir frá, og somuleiðis skipar Disa fyri plantutúri.
Á hesi Ovastevnuni eru fleiri áhugaverdir fyrilestrar. Sniðgevin Kristina í Geil hevur fleiri fyrilestrar, sum snúgva seg um klæði og stíl, og Livar Nysted sigur eisini nøkur orð um sínar royndir.
Á tí meira andaliga bógnum eru fleiri tiltøk. Aftankvirra er longu fríggjakvøldið, og sálmasangur og andakt verður við Ann Dahl Hansen presti í Nólsoyar kirkju. Frelsunarherurin hevur útimøti, og sunnudagin verður Guðstænasta.
Allar dagarnar er dansur í tjaldinum, og leygarkvøldið verður felagssangur. Harafturat er alt tað, sum hoyrir slíkari stevnu til, tombola, fiskibrunnur, barnaríðing og so framvegis. Og í serligu kaféini, Maggies, er prát og tónleikur allar dagarnar.
Skráin til Ovastevnuna sæst her
Sí eisini: 30 ár síðan Ove Joensen róði úr Føroyum til Danmarkar


text:
EMBLA - Hvørji skulu tilnevnast?
Mentan30-03-2017 - 22:51 - Jóanis Albert Nielsen
Embla er heitið á nýggjari norðurlendskari matvirðisløn, sum bóndafeløgini í norðurlondum standa á odda fyri. Føroyar luttaka í bólkunum:
·Mathandverkarin 2017
·Rávøruframleiðarin 2017
·Matsamskiftarin 2017
·Matferðamál 2017
Virðislønin er tann fyrsta av sínum slag, sum gongur millum norðurlondini, og er stuðlað av Norðurlandaráðnum.
Eftir áheitan frá Norðurlandaráðnum hava bóndafeløgini í Danmark, Svøríki, Føroyum, Íslandi, Finnlandi, Álandi og Noregi átikið sær at skipa eina virðisløn, sum setur tað staðbundna í miðdepilin.
Endamálið er at styrkja samanhald og vitan landanna millum, og millum tað fólk, sum dagliga arbeiðir við at framleiða, virka og borðreiða fyri okkum øllum, og at menna tað góða tilfeingi vit hava hjá okkum.
Embla verður latin annað hvørt ár, fyrstu ferð í Keypmannahavn í august 2017
Danska bóndafelagið L&F "Landbrug & Fødevarer" er vertur. Við handanina verður vertslandið til virðislønina 2019 avdúkað.
“Eg heiti á allar føroyingar at koma við tilnevningum til virðslønina” sigur Sigert Patursson, stýrislimur í Emblu.
“Embla er eitt spennandi tiltak, har ið Føroyar luttaka á jøvnum føti við grannalond okkara. Virðislønin verður við til at varpa ljós á føroyskar rávørur, føroyskt mathandverk og á Føroyar sum matferðamál.”
Tilnevning verður gjørd á heimasíðuni www.emblafoodaward.com innan 17. apríl.


text:
Góð tíðindi – Nokk av plássi til campingvognar
Campingøkið á Summar Festivalinum verður næstan eins stórt í ár, sum tað var í fjør.
Ivi hevur verið um, hvussu campingøkini á Summar Festivalinum í ár skuldu skipast, og hvussu nógv pláss fór at verða. Orsøkin er, at bygging av nýggjum miðbýi er byrjað á útfyllingini á Sandinum, har stóra campingplássið hevur verið.
Nú hevur Norðoya Kunningarstova fingið staðfest, at campingøkið á Sandinum verður næstan eins stórt í ár, sum tað var í fjør. Ein minni partur av útfyllingini verður ikki tøkur, tí har er bygging byrjað, og eftir Summar Festivalurin fer byggingin av álvara í gongd.
Afturat stóra campingøkinum á Sandinum hevur Norðoya Kunningarstova eisini onnur pláss at ráða yvir, so nú verður arbeitt fram ímóti, at øll tey, sum standa á bíðilista til campingpláss ella ynskja at koma afturat, kunnu fáa pláss.
Summar Festivalurin hevur seinastu árini havt væl omanfyri 200 campingvognar á vitjan, og talið verður neyvan minni í ár.


text:
Førleikastovan
Mirjam Zachariasen, leiðari , tel. 722 382 T-post: mirjam.zachariasen@skulin.fo (í barsil)
Alis J. Højsted, orðblindalærari, tel. 268 419
Mai-Britt Holm Andersen, lesivegleiðari, tel. 292 989
Katrin Højsted, AKT, tel. 584 538
Duita Djurhuus, SSP, tel. 254 858
Førleikastovan arbeiðir eftir einum leisti, ið leggur seg eftir at umboða menniskjafatan á tann hátt, at støði verður tikið í førleikunum hjá einstaka næminginum og menningarmøguleikum hansara.
Málið hjá Førleikastovuni er at rúma øllum næmingum skúlans á bestan hátt og at tryggja, at næmingar við serligum tørvi fáa eitt viðkomandi og skikkað undirvísingartilboð.
Førleikastovan er innanhýsis vitanardepil skúlans. Samspælið millum Førleikastovuna og restina av skúlanum fevnir um ráðgeving og hugskotsgeving til einstaklingalæraratoymið, einstaka læraran ella stuðul teirra í námsfrøðiliga arbeiðinum við ymsu tørvunum hjá næmingunum.
Førleikastovan skal stuðla lærarum í at náa endamálinum í undirvísingini, bæði á normaløkinum og á serøkinum. Á normaløkinum verður hugsað um ta vanligu undirvísingina. Á serøkinum eru teir næmingar, ið hava tørv á tímum vegna serligan tørv.


text:
Eitt er at hava javnrættindi, eitt annað at hava serrættindi.
Tey heimleysu, ella drankararnir í Havn, nýta býbussarnar til dagheim, og tað er ikki tespiligt at koma inn í býbussin í Steinatúni, tá ið teir júst hava verið ein rundtúr og fara aftur á beinkin. Har luktar av gamlari kenning og órøktum monnum. Stoppistaðið í Steinatúni hava teir lagt undir seg, sita har tætt í tætt, til næsti bussur kemur.
Eg skilji væl, at hesi menniskjuni mega vera onkustaðni, men hetta er ein vána loysn, bæði fyri drankararnar og hini, sum brúka bussar og beinkir.


text:
Svimjisamband Føroya hevði fríggjakvøldið hin 21. oktober 2016 sín árliga aðalfund, í ÍSF-húsinum í Gundadali. Á skránni var útyvir formansfrágreiðing og framløga av roknskapinum, eisini val av nevndarlimum, har Katrin H. Sørensen og Sørin S. Djurhuus stóðu fyri vali, umframt formaðurin Rókur í Jákupsstovu. Øll trý vórðu afturvald.
Starvsnevndin hevði sum innkomið mál, at broyta reglugerðina so at aðalfundurin stendur at skula vera í oktober heldur enn september, og at uppskot til starvsnevndarlimir skulu fráboðast áðrenn aðalfundin. Hetta varð samtykt.
Starvsnevndin hevði hartil sum innkomið mál, at fastleggja nær FM á stuttgeil og langgeil skulu vera, sum avtalað við feløgini á eyka kalendarafundi hin 24. september. Hetta uppskot varð tó eftir umrøðu á aðalfundinum trekt aftur, fyri so beint aftaná aðalfundin at verða samtykt av starvsnevndini, sum ískoyti til Reglugerð fyri Meistarastevnur.
Annars er tað jaliga at siga frá aðalfundinum, at roknskapurin fyri fyrstu ferð í nú skjótt nøkur ár hevur fingið positiva eginogn. Hetta var roknskapurin fyri kalendaraárið 2015, tá ið altjóða puljan kom afturat, sum síðani er farin ‘í stóra pott’ hjá ÍSF.
Formansfrágreiðingin er viðfest: ssf-adalfundur-2016-fragreiding
Vegna starvsnevnd SSF
Rókur í Jákupsstovu


text:
Uppskot um misálitisváttan á løgmann er lagt fyri løgtingið
Jørgen Niclasen, Bárður Nielsen og Jenis av Rana hava í dag lagt uppskot fyri løgtingið um misálitisváttan á Aksel V. Johannesen, løgmann.
Í viðmerkingunum til uppskotið skriva teir tríggir andstøðuleiðararnir soleiðis:
“Vísandi til niðurstøðuna hjá Landsstýrismálanevndini 19. mai 2017 í málinum viðvíkjandi
klagu um løgmann, Aksel V. Johannesen viðvíkjandi avgerð løgmans at lýsa § 14, stk. 2 í
hjúnabandslógini at verða yvirtikna, verður hervið lagt fram misálit á løgmann.
Landsstýrismálanevndin hevur m.a. staðfest, at ”Løgmaður hevur ikki virt § 46 í
stýrisskipanini, tá hann uttan um Løgtingið, hevur tulkað § 14, stk. 2 í hjúnalagslógini
yvirtikna at vera. Løgmaður hevur gjørt eitt mistak við at tulka § 14, stk. 2 í hjúnalagslógini
yvirtikna í 2007, tí § 14, stk. 2 í hjúnalagslógini er ikki yvirtikin, men er felagsmál, og tað
eigur løgmaður at virða og taka til eftirtektar.”
Síðani niðurstøðan varð kunngjørd, hevur løgmaður sagt, at hann ikki ætlar sær at fylgja
niðurstøðuni hjá Landsstýrismálanevndini ella at taka hana til eftirtektar. At løgmaður ikki
virðir Landsstýrismálanevndina, er álvarsamt og merkir, at hann setir seg oman fyri
Løgtingið.
Løgtingið er fólkavalda tingið og stendur til svars fyri fólkinum og veljaranum. Løgmaður og
landsstýrisfólk eru tænarar hjá tinginum og standa til svars fyri Løgtinginum,” siga teir tríggir andstøðuleiðararnir.
Tá uppskot um misálitisváttan verður lagt fyri løgtingið, verða øll onnur mál tikin av skrá.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Myndarøð: Væleydnað seymiskeið fyri nýbyrjarar
Rúsdrekkaávirkaður og 12 persónar í bilinum
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
55 vilja vera stjóri
Ísraelar og palestinar - sum dagur og nátt
Prát við Svend Højgaard
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
Íslendsk lodnuskip hava rokveiðu - norðmenn á veg
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Ein sólskinssøga á vetri
Messi brendi brotsspark
Samband
Postboks 226
FO-600 Saltangará


text:
Umboð fyri Rumensku fongsulsmissiónina vitja Frelsunarherin
Á halgunarmøtinum sunnudagin 8. september kl. 11, fáa vit vitjan av umboðum fyri rumensku fongsulsmissiónina, sum kallast RESCUE MISSION.
Teir sum luttaka eru leiðarin fyri fongsulsarbeiðið, Giurgiu Cosmin, og hann hevur tveir mans við í fylginum. Annar er ein fyrrverandi fangi, Dumitru, sum er komin til trúgv ígjøgnum fongsulsarbeiðið. Harnæst luttukeur Christian, ið er pastorur í samkomuni, sum Cosmin kemur úr, og hann er ein, sum eisini tekur lut í fongsulsarbeiðinum.
Síðani fyrstu vitjanina hjá Cosmin í Føroyum, sum var í sept./okt. 2009, eru tað fleiri, sum hava víst áhuga fyri arbeiðinum, og sum regluliga hava latið hoyrt frá sær. Vit vóna og ynskja, at arbeiði hjá Rescue Mission í Rumenia, vil fáa enn fleiri fyribiðjarar eftir hesa vitjanina.
Tað verður Poul Jóhan Djurhuus skipar fyri, og hann verður eisini tulkur á møtinum.
Øll eru hjartaliga vælkomin í Posthúskjallaran


text:
Enska heiti: Bachelor of Science in Biological Ecology
Lestrartíð: 3 ár
Umsóknarfreist: Kvota 2 - 15. apríl. Kvota 1 - 1. juli. Upptøka er annaðhvørt ár, næstu ferð í 2018.
Skúlabyrjan: august
Útbúgvingarstovnur: Fróðskaparsetur Føroya
Útbúgvingarstaður: Tórshavn
Útbúgvingin gevur fakligar lív- og vistfrøðiligar førleikar. Á hesi útbúgvingini skiftir tú millum ástøði, starvsstovuvenjingar og feltarbeiði. Onkur skeið verða hildin um summarið.
Tú fært førleikar at avmarka, seta fram og greina vistfrøðiligar spurningar og greiðsluevni. Rá kanningarúrslit verða tulkað og sett í eitt fakligt, vinnuligt og samfelagsligt høpi.
Útbúgvingin er skipað sum 3 ára bachelorútbúgving eftir altjóða leisti, men sum nakað serstakt tekur undirvísingin støði í føroysku náttúruni og teimum djórum, plantum og fólkum, sum liva í Føroyum.
Treyt fyri upptøku er, at umsøkjari hevur miðnámsprógv við:
● alisfrøði á B-stigi
● støddfrøði á B-stigi
● evnafrøði á B-stigi.
Miðaltalið í hvørjari av nevndu lærugreinum skal vera í minsta lagi 4 eftir 7-stiganum ella 7 eftir 13-stiganum. Miðaltalið verður roknað av skrivligum og munnligum próvtalsúrslitum og av endaligum ársmetum.
Verður søkt eftir kvotu 2, kunnu aðrar fortreytir við javnsettum kunnleikastøði góðtakast eftir nærri meting.
Útbúgvingin gevur tær grundarlag fyri at arbeiða t.d. sum:
● serkønur í orku- og býarplanlegging
● ráðgevi í burðardyggari menning
● vísindajournalistur
● umhvørvisráðgevi í privata og almenna geiranum
● undirvísari.
Útbúgvingin er harumframt grundarlag fyri framhaldandi lestur á masterstigi.
Fróðskaparsetur Føroya - www.setur.fo.
Tú kanst venda tær til lestrarvegleiðingina nvd-studvegl@setur.fo ella til Hórald Joensen, útbúgvingarleiðara, horaldurj@setur.fo.


text:
Miðstaðarøkið í Miðvági - arbeiðið byrjar nú
politikkur21-03-2017 - 17:51 - Jóanis Nielsen
Vága býráð samtykti á fundi, tann 20. mars 2017, at byrja uppá at gera Miðstaðarøkið í Miðvági.
Byrjað verður í økinum millum Miðvágs Skúla og viðarlundina.
- Áarbakkin verður lagdur við stórum steinum, bert ein steinur í hædd. Ongar klípur vera lagdar millum steinarnar soleiðis, at síl sleppa inn ímillum teir at fáa skjól.
- Spuliplenan og brúgvavangarnir við síðuna av henni verða tikin burtur.
- Brúgvavangarnir verða laðaðir við mosagróti.
- Trappan verður laða við skotnum gróti, sum kommunan eigur á goymslu.
- Gamla betong brúgvin til viðarlundina verður hampa.
- Trøini millum Ósan og gamla grótgarðin verða tikin burtur.
- Grótgarðurin verður reinsaður fyri gras og mosa, so hann verður meira sjónligur.
- Nýggj træbrúgv verður gjørd um Hýsisá, har træbrúgv var fyrr í tíðini.
Ætlanin er, at sjálvboðin skulu gera part av arbeiðinum, meðan arbeiðsfólkið hjá kommununi ger ein part.
Myndin vísir hvussu økið kemur at síggja út, tá tað er liðugt.


text:
Í ár hava fyriskipararnir av Atlantic Music Event valt at gera AME til eitt norðurlendskt sýnisgluggatiltak. Hini norðurlendsku londini hava fingið høvi til at senda bólkar til Føroyar at umboða lond síni á stóra tiltakinum í Norðurlandahúsinum. Umframt at hetta ger tiltakið áhugaverdari sætt við eygunum hjá tónleikaídnaðinum kring heimin, so gevur hetta føroyskum áskoðarum eitt forkunnugt høvið at uppliva nakrar av mest spennandi bólkunum á tónleikapallunum í londunum kring okkum. Norðurlandahúsið hevur tryggjað sær ein íslendskan, ein svenskan, ein norskan, ein grønlendskan og tveir danskar bólkar, ið koma at spæla, saman við teimum átta føroysku nøvnunum.
Les um spennandi útlendsku nøvnini, sum luttóku á AME Føroyar 2007 her
Úr lippukassanum
Eg lati lokið upp á lippukassanum og stingi hondina niður og taki fram brot úr onkrari grein úr savninum


text:
Jerry Brown, guvernørurin í amerikanska statinum, California, samtykti í gjár eina lóg, ið gevur fólki møguleikan fyri at flokkast undir einum triðja kyni, á samleikakortum so sum føðibrævi teirra ella á koyrikortinum. Tað skrivar amerikanski miðilin SFGate.
Hendan lógin gevur sostatt fólki, ið ikki kenna seg sum beinleiðis kallkyn ella kvennkyn, møguleikan at flokka seg undir heitið "non-binary".
"Non-binary" er eitt heiti fyri fólk, ið ikki identifisera seg við kynsnormarnir ið hoyra til at vera kvinna ella maður.
California er fyrsti staturin í USA at samtykkja eina slíka lóg. Staturin Oregon hevur eina líknandi lóg, har tað er møguleiki fyri at ikki áseta sítt kyn á samleikakort so sum koyrikort ella føðibræv.
Lógin verður sædd sum søgulig, og eitt stórt stig framá fyri betraðum rættindum, viðurskiftum og forstáilsi fyri tvørkyndum, ella fólki ið ikki identifisera seg sum eitt ávíst kyn.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Fá dansistøð munnu hava lagt pall til Showmenn so ofta, sum REX hevur. Tí verður tað ivaleyst við sorgblídni, at Føroya besti dansibólkur fer á pall í dansistaðnum allar seinastu ferð.
Tað hevur longu verið greitt í eina tíð, at Showmenn í summar gevast við at spæla, og nú nærkast endin. Hetta vikuskiftið fer bólkurin á pall í REX. Teir spæla bæði fríggjakvøldið og leygarkvøldið. Leygarkvøldið verður gjørt eitt sindur serligt burturúr og REX bjóðar sjampanju til gestirnar.
Hóast teir fýra, ið mannað Showmenn, ikki fara at spæla saman longur, so fara teir ikki at gevast við at spæla tónleik. Herfyri spældi Jens Marni tildømis í REX við eini nýggjari trio, ið umframt hann taldi upprunaliga bassleikaran í Showmonnum, Paula Magnussen og trummuleikaran Henning Nicodemussen, ið spældi saman við Jens Marna í Kjølum og All That Rain.


text:
Richard Griffiths
Richard Griffiths, føddur 31. juli 1947, deyður 28. mars 2013, var ein enskur sjónleikari, sum hevur framført á palli, spælt leiklutir í biograffilmum og í sjónvarpsfilmum. Hann hevur vunnið fleiri heiðurslønir, eitt nú Laurence Olivier Award fyri Besta Mannliga Leiklut, Drama Desk Award í bólkinum Outstanding Actor in a Play (framúrskarandi sjónleikarari á palli), Outer Critics Circle Award í bólkinum Best Featured Actor og eina Tony Virðisløn (Tony Award) í bólkinum "Besta framførsla av einum høvuðsleikluti í einum sjónleiki", allar hesar virðislønir vóru latnar fyri hansara leiklut í sjónleikinum The History Boys.
Hann er eisini kendur fyri sín leiklut sum Vernon Dursley í Harry Potter filmunum, Uncle Monty í Withnail and I, Henry Crabbe í Pie in the Sky, og Kong Georg II í Pirates of the Caribbean: On Stranger Tides. Hann spældi eisini leiklutin sum ein bretskur blaðmaður í Oscar-vinnandi filmin Gandhi hjá Richard Attenborough í 1982.


text:
Persónsupplýsningar:
Tá tú bíleggur/keypur verður tú biðin um at upplýsa navn, bústað, telefonnummar, teldupost v.m. Hesar upplýsningar nýta vit bert so at vit fáa avgreitt tína bílegging.
Upplýsingar í verða skrásettir í nethandlinum hjá Norðfra verða ongantíð útflýggjaðir ella seldir øðrum. Allar upplýsingar verða goymdar á tryggan hátt og eru bert tøkir hjá okkara álítandi starvsfólki.
Rokningar verða goymda goymdar í 5 ár, soleiðis sum roknskaparlógin krevur.
Í samband við keyp við gjaldskorti verður nýtt ein trygg kryptera skipan gjøgnum e-handilsskipanina, sum er ein góðkendur útbjóðari við góðkenning frá "E-mærket".
Handisskipanin nýtir sokallaði cookies til at stýra innkeypskurvini. Cookies er bert eitt heiti fyri eina fíl sum verður goymd á tínari teldu. Hetta ger at tað er møguligt at biðja skipanina goyma títt navn og búðstað til næstu vitjan á e-handlinum hjá Norðfra. Ynskir tú seinni at sletta hesar upplýsningar, kann tað gerast. Í Internet Explorer, verður tað gjørt undir "Funktioner" í "Internetindstillinger".
Vit skráseta eisini IP-bústaðin á tí telduni, har tú avgreiður tína bílegging. Henda skráseting verður vanliga ikki brúkt. Men kan verða nýtt í samband við falskar bílegginga. Allar falskar bíleggingar verða meldaðar til løgregluna!.
Tú kanst eisini velja at verða á okkara teldupostlista. So fært tú boð tá vit aftur koyra út í tínum øki, og aðar nýggjheitir frá Norðfra. Tú kanst tilmeldast og meldast frá hesi skipan tá tú ynskir undir kunning við at velja tilboð/tíðindaskriv og velja frámeldað.
Klaga:
Vit á Norðfra ynskja at hoyra frá tær um vøran ikki er sum vænta, ella tað er okkurt tú heldur vit kundu gjørt betur. Hevur tú klagur kanst tú kontakta okkum á e-post: nordfra@nordfra.fo ella á tlf 20 21 22. Klagur skulu gerast skjótast møguligt eftir at tú hevur fingið vøruna. Tá kunnu vit best geva tær eina góða tænastu.
Er vøran ikki sum vænta, fært tú bjóða at fáa eina nýggja eskju av vøruni tú klagar um. Og skulu tá fáa eskjuna sum klaga verður um aftur, so at vit kunna kanna innihaldi. Nýggja eskjan verður levera tá vit aftur koyra út í tínum øki.
Útkoyring/levering:
Vøra til Suðuroy, Sandoy, Nólsoy, Hestoy, Koltur, Skúvoy, Mykjunes, Stóra Dímun, verður send við SSL, tá vøra verður koyrd út í Tórshavn. Trýst her fyri at síggja nær útkoyrt aftur verður
Vøra til Kalsoy, Fugloy og Svínoy verður send við SSL eftir avtalu.
Vøra verður ikki útkoyrd ella send uttalands.
Gjaldsháttur:
Gjald umvegis nethandilin við Dankorti. Gjaldast kann eisini við MasterCard, Maestro, Visa, Visa Elektron og JCB, tá goldið verður við hesum kortum verða 5,75% løgd aftuat keypsupphæddini.
Upphæddin verður tikin av tíni konto tá vøran verður leverað.
Peningastovnsflyting
Flyt upphæddina á konto í BankNordik 6460-386.93.79
Legg til merkis!!
Vøran verður send/levera tá peningurin er komin á okkara konto.
Vinarliga viðmerki bíleggingarnummar og bíleggingarnavn tá peningurin verður fluttur.
Kontant við levering (kontantur peningur ella gjaldskort)
Legg til merkis! Okkara terminalur kann bert taka Dankort.


text:
’Vit vóna tað, sum vit ikki síggja’
Satan ger alt, hann er mentur, fyri at fáa okkum av leið, so vit missa okkara vón. Hvussu kunnu vit verða verandi trúføst og varðveita javnvágina?
’Vit vóna tað, sum vit ikki síggja’ – Inngangur
Ein familja er fyri royndum, sum líkjast teimum, ið eru umrøddar í Jobs bók. Jehova kann hjálpa okkum at klára royndir, eins og hann hjálpti hesari familjuni.
’Vit vóna tað, sum vit ikki síggja’
Hesin hjartanemandi filmurin kann hjálpa okkum at verða verandi trúføst og halda fast í vónini frá Gudi.


text:
Norðurlendska Meistarastevnan og JuniorMeistarastevnan byrjaði í morgun í Bergen í Noregi, har eisini føroyskir svimjarar royndu seg. Tey svumu um at koma í finalurnar seinnapartin, og vóru tey ikki so fá sum megnaðu hetta.
- Í 200 frí er Alvi Hjelm úr Ægir víðari við 8. bestu tíð í seniorbólkinum (NM).
- Í 100 bringu er Beinta Debes úr Havnar Svimjifelag víðari við 4. bestu tíð í seniorbólkinum (NM), meðan Ásbjørg Hjelm úr Ægir er víðari við 8. bestu tíð í juniorbólkinum (NJM).
- Í 200 rygg er Signhild Joensen úr Ægir víðari við 6. bestu tíð í juniorbólkinum (NJM).
- Í 200 blandað er Sára Nysted úr Suðuroyar Svimjifelag víðari við 5. bestu tíð í juniorbólkinum (NJM), og Alvi Hjelm úr Ægir víðari við 7. bestu tíð í seniorbólkinum (NM).
Hartil eru Sára Nysted úr Suðuroyar Svimjifelag og Vár Eidesgaard úr Havnar Svimjifelag beinleiðis víðari til NJM-finalu í 800 metra frísvimjing, og Lena Rannváardóttir úr Havnar Svimjifelag víðari til NM-finalu. Og í 1500 frí er Marius Gardshodn úr Havnar Svimjifelag víðari til NJM-finalu.
Altso einar 10 ferðir føroysk luttøka í finalunum í kvøld.
Finalulistarnir síggjast her á medley.no, og úrslitalistarnir her.
Finalurnar byrja kl 17:30 norska tíð, sum er kl 16:30 her í Føroyum. Til ber at síggja finalurnar beinleiðis á livestream:


text:
8.-14. mai
JEREMIAS 35-38
Sangur nr. 33 og bøn
Innleiðandi viðmerkingar (3 min. ella minni)
DÝRGRIPIR ÚR GUDS ORÐI
„Ebed-Melek – ein fyrimynd í dirvi og umhugsni“ (10 min.)
Jer 38:4-6 – Zedekias gav eftir fyri mannaótta og loyvdi mótstøðumonnum at blaka Jeremias niður í ein brunn við móru at doyggja (it-2-D 1161 stk. 2)
Jer 38:7-10 – Ebed-Melek vísti dirvi og var ágrýtin at hjálpa Jeremiasi (w12-D 1/5 31 stk. 2-3)
Jer 38:11-13 – Ebed-Melek var umhugsin (w12-D 1/5 31 stk. 4)
-
Leita eftir andaligum gimsteinum (8 min.)
Jer 35:19 – Hví vórðu rekabitar vælsignaðir? (it-2-D 631-632)
Jer 37:21 – Hvussu syrgdi Jehova fyri Jeremiasi, og hvussu kann hetta styrkja okkum, tá ið vit eru fyri mótgangi? (w98-D 15/1 18 stk. 16-17; w95-D 1/8 5 stk. 6-7)
Hvat hevur bíbliulesingin hesa vikuna lært teg um Jehova?
Hvørjar aðrar andaligar gimsteinar hevur tú funnið í bíbliulesingini hesa vikuna?
-
Upplestur úr Bíbliuni: (4 min. ella minni) Jer 36:27 – 37:2
GER FRAMSTIG Í BOÐANINI
Fyrsta samrøða: (2 min. ella minni) wp17.3-D forsíða – Legg upp til eina afturvitjan.
Afturvitjan: (4 min. ella minni) wp17.3-D forsíða – Legg upp til næstu vitjanina.
Bíbliulestur: (6 min. ella minni) jl partur 26
LÍVIÐ SUM KRISTIN
Sangur nr. 127
„Hvussu fara vit væl við okkara ríkissalum?“ (15 min.) Spurningar og svar. Ein elsti stílar fyri. Vís filmin Hvordan vi passer på vores rigssale og set spurningarnar. Hav síðani eina stutta samrøðu við bróðurin, sum umboðar samkomuna í rakstrarnevndini. (Hevur samkoman einki umboð í rakstrarnevndini, ber til at tosa við samskiparan í elstaráðnum. Er tað bara tykkara samkoma, sum brúkar ríkissalin, ber til at tosa við bróðurin, sum stílar fyri reingerð og viðlíkahaldi.) Hvat er nýliga gjørt í ríkissalinum, og er nakað, sum skal gerast í nærmastu framtíð? Hvat skulu tey gera, sum duga okkurt innan viðlíkahald ella hava hug at hjálpa til? Hvussu kunnu vit øll, uttan mun til okkara umstøður, vera við til at halda ríkissalin við líka?
Samkomubíbliulestur: (30 min.) kr-D kap. 12 stk. 9-15 og rammurnar „Forbedring af måden at føre tilsyn på“ og „Hvordan Det Styrende Råd tager sig af Rigets interesser“
Tak samanum, og sig í stuttum frá skránni í næstu viku (3 min.)
Sangur nr. 125 og bøn


text:
Miðlastuðulsnevndin, sum herfyri bleiv mannað við Beate L. Samuelsen, Bergi Djurhuus Hansen og Magnusi Dam, hevur havt sín fyrsta fund.
Á fundinum í morgun gjøgnumgingu tey, sambært Mentamálaráðnum, lógir og kunngerðir og nágreinaðu júst, hvat teirra uppgáva og ábyrgd er. Til dømis skal nevndin viðgera umsóknirnar, sum koma inn, og taka avgerðina um, hvørjum stuðul skal latast.
Mentamálaráðið fer nú at gera klárt at lýsa stuðulin, til dømis við at gera umsóknarbløð, og í næstum, tá seinastu praktisku spurningarnir eru avgreiddir, kunnu privatu miðlarnir á fyrsta sinni søkja sær stuðul.


text:
Konsert í Føroyum við Hillsong London
9. mars verður møguleiki at hoyra Hillsong London í Kelduni í Skálafirði.
Hillsong er vorðið kent runt allan heimin – serliga er tað tónleikurin, ið fyllir nógv hjá teimum.
Hillsong London hevur gjøgnum árini givið fleiri fløgur og stakløg út, m.a. Shout God's Fame, Hail to the King og eiga tey fleiri løg í útgávuni Glorious Ruins. Tey eru kend fyri teirra eldhug at náa út til menniskju við lovsangi.
“Konsertin verður fríggjakvøldið 9. mars kl.20 í Kelduni og vænta fyrireikarnir ein fullan sal,” stendur í tíðindaskrivi frá fyrireikarunum.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Rúsdrekkaávirkaður og 12 persónar í bilinum
Myndarøð: Væleydnað seymiskeið fyri nýbyrjarar
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
Prát við Svend Højgaard
Ísraelar og palestinar - sum dagur og nátt
55 vilja vera stjóri
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Ein sólskinssøga á vetri
Íslendsk lodnuskip hava rokveiðu - norðmenn á veg
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text: Elvis Presley varð føddur í Tupelo, Mississippi 8. januar 1935. Føðistaðurin, ein lítil kroysa, er enn til, eins og fátæksligu samkomuhølini, har Elvis og tey gingu. Fólk á staðnum hava við hepni gjørt hetta til eina heimliga uppliving, sum er annarleiðis enn handlisligu tilboðini í Memphis og Graceland. Elvis vaks upp her, og samkoman á staðnum, First Assembly of God, fekk stóran týdning í lívi hansara. Dentur verður lagdur á, at tær Grammy virðislønir, Elvis fær, eru allar fyri gospel sang og tónleik. Í samkomuhúsinum uppliva vit eitt livandi vekingarmøti, sum tá Elvis var smádrongur, ikki ólíkt hvitusunnusamkomum á okkara leiðum í dag. Eitt nútímans bønhús, Chapel, er reist á staðnum. Her eru minnisplátur settar í veggin, ein er frá Kathy Westmoreland, sum sang við Elvis frá 1970 og til hann doyði. Her eru blíð fólk og tá vit gista, varnast vit tann týdning, Elvis hevur fyri alt økið. Men, sum ein matstovueigari sigur, hetta økið er annað enn Elvis. Hetta er eisini blues frá Mississippi áarmunnanum, sigur hann og bjóðar okkum innar í skrivstovuna, har hann tekur gittarin fram og spælir ein blues. Livandi og vinarlig fólk í Tupelo, sum fyri 75 árum síðani mest taldu white trash, sum tey hjá Presley.Tað upplivdu vit so ikki í dag.


text:
Í gjár skrivaði Fjúrtandi um tingviðgerð um revsiheimild ímóti skipum, ið ikki løna manningum á føroyskum skipum eftir føroyskum manningarsáttmálum. Serliga Fólkaflokkurin var ímóti at áseta revsiheimild. Málið varð koyrt aftur í nevnd.
Eins og kom fram í útvarpstíðindunum á middegi í dag, varð málið um revsiheimild ímóti teimum, ið ikki løna manningum á føroyskum skipum eftir føroyskum manningarsáttmálum, beint aftur í nevnd.
Málið varð annars atkvøtt úr vinnunevndini fyrr á degnum, og í viðgerðini kom tíðiliga fram, at samgongan tók undir við at áseta revsiheimildina. Tað er sambært lógini um serstakar treytir fyri fiskiskap eftir makreli, norðhavssild og svartkjafti og botnfiski í Barentshavinum fyri 2017 krav, at manningar á skipum undir føroyskum flaggi, skulu lønast eftir føroyskum sáttmálum. Men ongin revsiheimild er ímóti teimum, ið bróta hesa lógina, og tað var endamálið at broyta hetta við lógini, ið var til viðgerðar í gjár.
Jan Højgaard váttaði annars fyri Fjúrtanda, at Fiskimannafelagið tók undir við uppskotinum, sum serliga Fólkaflokkurin var harðliga ímóti. Jan Højgaard vísti á, at málið einans snúði seg um at áseta revsing fyri at bróta eina lóg, sum longu var galdandi.
Málið varð at enda beint aftur í nevnd við teirri grundgeving, at ein líknandi revsiheimild er í uppskotinum um sjófeingi, sum í løtuni verður viðgjørt í vinnunevndini. Bjørt Samuelsen segði, at best var um vinnunevndin fekk frið at arbeiða við nýskipanaruppskotinum nú, áðrenn tað kom til tingviðgerðar aftur.


text:
John av Reyni, limur í SU
22. desember, 2014
"Annlis, eingin móður Theresa!"
Nú stundar alvorliga til jóla og nógv fólk síggjast úti á gøtuni, býnum og ikki minst í ferðsluni nú tann síðsta gávan, plaggi og maturin skal keypast áðrenn tann hugnaligan løtan skal vera við familju og vinum.
Sum kunnugt so hevur nógv verið frammi í fjølmiðlinum um at vit hava mangar familjur sum ikki megna at fáa endarnar at hanga saman og hevur hendan jólatíð helst verið ein sera ræðandi tíð fyri hesar familjur, tí jólini eru ikki akkurát ein bílig tíð!
Vit hava helst øll sæð hetju filmarnar har í alt sær svárt út, men so í síðstu løtu kemur hetjan buldrandi inn á filmsskýgjan, bjargar degnum og síðan endar alt gott.
Tann sanna hetju søgan í Føroyska samfelagnum kann sigast at vera um “Í menniskjum góður tokki” sum kom buldrandi inn í einari svárari tíð og veruliga fekk bjarga mangum familjum, børnum teirra og ikki minst so fekk “Í menniskjum góðu tokki” sett fokus á hetta tabuseraða evni tí sannleikin er at vit hava nógvar fátækar familjur.
Nú er tað soleiðis at dulnevnd fólk eru farin undir herferð ímóti persóninum handan “Í menniskjum góður tokki” Annlis, nógv verður skriva og nevnt verður at hon er ein tjóvur sum einans tekur penningin til sín sjálvs og veruliga ikki er ein móður Theresa.
Arbeiði innan stórar felagskapar hevur ein ávisan kostnað og vil tað altið vera soleiðis av tí at nógv tí fer til at umsita slíkt og “Í menniskjum góður tokki” er einki undantak , nevnast kunnu felagskapir sum Amnesty International, Barnabati, ABC barnahjálp og fleiri aftrat sum hava 1 og fleiri starvsfólk á teirra lønarlista.
At nakar fær ilt í reyvuna av at ein persónur velur at gera eitt megnar arbeiði til framma fyri familjur og børn teirra sum ikki eiga til dagin er satt at siga syrgiligt og ræðandi.
Nógvar eru familjurnar sum fara at kenna tann heita og góða jólahugnan takka verið Í mennikjum góður tokki og eg veit at tær eru sera takksamar fyri hetta megnar arbeiði sum verður framt ár eftir ár.
Takk fyri títt megnar arbeiði Annlis, sum tú og tín felagskapur ger, uttan tykkum hevði tað sanniliga verið eini minni dámlig jól í nógvum heimun og at enda vil eg fegin ynskja tær og tínum eini gleðilig og hugnalig jól.
Við Javnaðarkvøðu
John av Reyni
Niels Finsensgøta 14, FO-100 Tórshavn, Tlf +298 250920, suforoyar@hotmail.com


text:
Í vikuskiftinum var póllenski tjóðardagurin hildin. Men dagurin bleiv órógvaður av einari ovurstórari mótmælisgongu, har 60.000 høgranationalistar veittraðu við fløggum og faklum og róptu slagorð sum "Evropa skal vera hvítt", "Biðið fyri islamiskari týning", og "Katólsk Pólland, ikki sekulariserað".
Ein av høvuðsfyriskiparanum av mótmælisgonguni var felagsskapurin, National Radical Camp, ið hava skipað fyri fleiri øðrum mótmælisgongum har tey mótmæla rættindum hjá LGBT-fólkum, muslimskari tilflyting, ES-limaskapi og øllum øðrum ið stríðir ímóti pólskum katólskum virðum.
Hóast tað er ein lutfalsliga lítil partur av pólska fólkinum ið stuðlar undir, ella luttekur í hesum mótmælisgongum, so verður mett, at sitandi stjórnin í Póllandi, eggjar undir slíka høgranationalismu. Sitandi stjórn hevur millum annað sett líkheitstekin millum tilflytarar og sjúku og kriminalitet. Hetta hevur skapt umstøður fyri veksandi útlendingahatri og ótollyndi.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Í skotgrøvini hava vit fjølbroytta mentamannin, fuglfirðingin við hugskotsríka yvirskotinum – Hergeir Eldevig.
-Navn og aldur?
Hergeir Eldevig, 35 ár
-Spældi tú sjálvur, og hvar á vøllinum?
Ja, byrjaði sum ungur afturi í verjuni, men kom so longur fram á vøllin. Fyrst sum áleypari, men fann síðan mítt rætta pláss í høgra borði.
-Tín yndisleikari hjá ÍF? – nú og/ella fyrr
Høgni Zachariassen og Margar Hansen.
-Størsta løtan við ÍF?
(Um minnið tænir mær rætt) So var tað ein unglingadystur ímóti HB í Havn. Tað var ikki gamalt at vinna á ovara vølli, men hesaferð eydnaðist. Eg var nokk fyrstaárs dreingjaliðsspælari, men spældi eisini dystir við Unglingaliðinum. Skoraði eitt mál og legði upp til tvey. Tá fekk eg smakk av, at eg kundi gera mun.
-Sunnudagin spæla ÍF og NSÍ. Lýs NSÍ stutt.
Eitt ung og spennandi lið við nógvum framatrættaðum dygdum, ið kemur at liggja ovarliga á stigatalvuni í ár.
-Hvørjir verða mest eyðsýndu leikararnir hjá liðunum báðum sunnudagin?
Klæmint Olsen er ein maskina. Hann er og verður altíð farligur fyri eitthvørt mótstøðulið.
Clayton Soares hevur fingið glið á, og eg vænti, at hann verður í rætta hýrinum hesaferð.
-Hvat væntar tú, at úrslitið verður?
Eg vænti ein spennandi og undirhaldandi dyst við góðum álopsfótbólti.
ÍF vinnur 3-2.


text:
RENTUHÆKKING Í USA NÆRKAST
- 23 May 2016
- - LÍV
Fundarfrágreiðng frá amerikanska miðbankanum vísir, at fleiri limir í bankanum eru fyri einari rentuhækking, um búskaparligu lyklatølini framhaldandi betrast. Tó er lítið sannlíkt, at tey í USA fara at hækka rentuna á komandi fundi, ið bert er 8 dagar innan, at bretar tann 23. juni skulu atkvøða um, hvørt teir skulu vera verandi í ES ella ikki. Tískil kann væntast, at tíðindi um rentuna í USA og forsagnir um bretsku atkvøðugreiðsluna seta kósina í næstum.
VINNINGUR Í APRÍL
Eftir ein góðan mars kann staðfestast, at eisini apríl gjørdist góður fyri íløgurnar hjá LÍV. Samanumtikið hækkaði íløgan við hægra váðanum 0,41% í mánaðnum soleiðis, at vinningurin fyrsta triðingin av árinum nú er 0,83%. Íløgan við lægra váðanum megnaði júst at koma upp um 0 í apríl og kastaði 0,01% av sær. Síðani ársbyrjan hevur hendan íløgan nú kastað 0,70% av sær. Besta ískoytið til vinningin í apríl stóðu onnur lánsbrøv fyri, við einum vinningi á 1,43%. Hetta viðførir, at onnur lánsbrøv hava givið ein vinning á 3,91% higartil í ár. Teimum á baki koma partabrøvini við +0,85 í mánaðinum, men hesi hava kortini eitt hall higartil í ár á 3,82%. Einasta íløgan, sum gav hall í apríl, var tann í donsk lánsbrøv, sum fevnir um donsk stats- og realkreditt lánsbrøv. Hallið gjørdist 0,11%. Kortini hava donsku lánsbrøvini givið vinning á 1,83% síðani ársbyrjan.
LÍTIÐ SANNLÍKINDI FYRI RENTUHÆKKING LONGU Í JUNI
Ein tann máttmiklasta kvinnan í heiminum eitur Janet Yellen, ið er stjóri í amerikanska miðbankanum, kallaður Federal Reserve (stytt Fed). Hetta er bankin, sum ásetir peningapolitikkin fyri amerikanska búskapin, ið er heimsins størsti.
Tann hending, ið íleggjarar nýta eina mest tíð at gita um í løtuni, er nær Yellen fer at boða frá teirra næstu rentuhækking. Ein treyt fyri, at rentuhækkingin kemur er, at amerikanski búskapurin heldur á við framgongdini, ið hevur valdað seinnu mánaðirnar. Samanumtikið gongur framá í hesum búskapinum, hóast snávingarsteinar stundum hava víst seg. Nevnast kann, at sera tíðandi frágreiðingin um gongdina á amerikanska arbeiðsmarknaðinum vísti ávísar veikleikar, tá hon varð kunngjørd 13. mai. Eitt nú vóru ikki eins nógv størv sett á stovn, sum væntað og heldur ikki, um sammett verður við tær undanfarnu frágreiðngarnar. Kortini vísti frágreiðingin á, at í apríl hækkaðu lønirnar meira, sammett við fyri ári síðani, enn í mars. Annað búskaparligt lyklatal, sum Yellen og hennara starvsfelagir granska neyvt, er inflatiónin. Eftir at hendan hevur verið sera lág leingi, er inflatiónin hækkað eitt vet í seinastuni, og tað kundi bent á, at rentuhækkingin í USA nærkast. Mett verður tó, at tað er ósannlíkt, at rentuhækkingin verður í juni, men at hon verður útsett til seinni í ár.
BRETAR ÁVIRKA RENTUAVGERÐ
Sannlíkindið fyri, at rentuhækkingin í USA nærkast er økt, eftir at fundarfrágreiðing, frá farna fundi í Fed, varð kunngjørd 18. mai. Her kom fram, at ein meiriluti er fyri rentuhækking í juni, um búskaparligu tølini framhaldandi peika rættan vegin. Tó er sera viðkomandi, at næsti rentufundur í USA einans er 8 dagar fyri, at bretar skulu atkvøða, hvørt Bretland skal verða verandi í ES ella ikki. Mett verður, at atkvøðugreiðslan í Bretlandi kann fáa tey í USA at útseta eina møguliga rentuhækking til greiða er fingin á, hvat bretar atkvøða. Ein orsøk til hetta er, at eitt bretskt “nei” til ES førir við sær stóra búskaparliga óvissu. Verður rentan ikki hækkað í juni, kann hon hækka í heyst, men sum kunnugt verður forsetaval í USA í novembur og spátt verður, at rentan neyvan verður hækkað beint áðrenn forsetavalið.
Gitingar um komandi rentuhækkingina ávirka fíggjarmarknaðirnar og eftir at nevnda fundarfrágreiðing varð kunngjørd, styknaði dollarin mótvegis evruni og partabrøv lækkaðu eitt vet. Samanumtikið kunnu vit tí vænta, at tíðindi um hvørja avgerð Fed fer at taka um rentustigið í USA, fara at hava ávirkan á marknaðirnar næstu mánaðirnar.
Rentuhækking nærkast


text:
RSF sett Boga Olsen av Glyvrum sum landsliðsvenjara
Mánadagin 24. juli skrivaðu RSF og Bogi Olsen undir samstarvsavtalu, har Bogi kemur at hava landsliðsvenjaraábyrgd í Róðrarsambandinum.
Tá nýggja nevndin tók við á várið 2016 varð nevnt, at inniróðurin var eitt av økjunum, sum meira orka skuldi leggjast í. Hjá teimum, sum hava luttikið í FM í føroyska bátinum í summar tekur inniróðurin við aftur heilt skjótt, meðan onnur rógva á maskinunum alt árið. At Bogi nú er settur sum landsliðsvenjari, er í høvuðsheitum við inniróðrinum fyri eyga. Vit fáa víst ferð eftir ferð, at føroyingar klára seg sera væl, tá kemur til róður. Inniróður er meira einstaklingaróður í mun til føroyska bátin. Her er Bogi eisini hugsaður inn sum ein vegleiðari og sparrings-partnari, sum íðkararnir kunnu fáa hjálp frá. Tó fer Bogi eisini at vera við til venjingar runt í feløgunum.
Samstarvið við Boga umfatar ikki bara venjarauppgávuna. Bogi fer saman við RSF at taka út teir rógvara, sum fáa møguleika at umboða Føroyar í kappingum uttanlands í vetur.
Av tí at hetta er fyrsta avtalan av sínum slagið hjá Róðrarsambandinum verður hon galdandi fyri komandi vetur. Til várs fara partarnir at eftirmeta farna skeiðið og hyggja frameftir, hvussu skilabest er fara víðari.
Kappingarnar í inniróðri í vetur eru lagdar hesar dagar:
– Leygardagin 23. september 2017
– Leygardagin 21. oktober 2017
– Leygardagin 4. november 2017
– Leygardagin 25. november 2017
– Leygardagin 3. mars 2018 FM-kappingin
Møguleiki er at luttaka í hesum bólkum:
Einstaklingakappingar:
– Gentur – 12 ár (2 min)
– Dreingir – 12 ár (2 min)
– Gentur – 13 ár (3 min)
– Dreingir – 13 ár (3 min)
– Gentur – 14 ár (4 min)
– Dreingir – 14 ár (4 min)
– 2000m Gentur – 15 ár
– 2000m Dreingir – 15 ár
– 2000 m Gentur – 16 ár
– 2000m Dreingir – 16 ár
– 2000m Gentur – 17 ár
– 2000m Dreingir – 17 ár
– 2000m Kvinnur Opin bólkur lættvekt
– 2000m Kvinnur Opin bólkur tungvekt
– 2000m Menn Opin bólkur lættvekt
– 2000m Menn Opin bólkur tungvekt
– 2000m Kvinnur 30-39 ár lættvekt
– 2000m Kvinnur 30-39 ár tungvekt
– 2000m Menn 30-39 ár lættvekt
– 2000m Menn 30-39 ár tungvekt
– 2000m Kvinnur 40-49 ár lættvekt
– 2000m Kvinnur 40-49 ár tungvekt
– 2000m Menn 40-49 ár tungvekt
– 2000m Kvinnur 50+ ár
– 2000m Menn 50+ ár
Ætlanin er, at yngru rógvararnir (yngri enn 18 ár) fara at luttaka í kapping í DK í januar, sum hesaferð eisini er ein kapping um tað norðurlenska meistaraheitið.
Tað er ikki endaliga avgjørt enn, hvørja kapping teir vaksnu rógvarnir (18 til 40 ár) fara til.
Fyri at luttaka í kapping uttanlanda umboðandi RSF, skal viðkomandi verða aktivur limur í einum føroyskum kappróðrarfelag. Ein onnur treyt er, at kravtíðin skal setast til eina av kappingunum í Føroyum.
Vektflokkarnar verða +2,5 kg, tvs. fyri kvinnur er markið 61,5 + 2,5 kg, og menn 75 + 2,5 kg.
Nærri kunning um m.a. kappingarnar – tíð og stað, kravtíðir og tilmelding kemur seinni.


text:
Sverri Egholm
09.03.2015 - 16:15
Mentan > Tónleikur > Tónleikakappingar
Tríggir føroyingar hava í ár luttikið í “Ísland got Talent”, sum verður víst á “Støð 2” í Íslandi í hesum døgum.
Dómararnir hava valt tey, sum eru komin víðari til hálvfinalurnar og har í millum er føroyski Rókur Jákupsson Jakobsen. Harvið er hann framvegis við í kappingini um 10 milliónir íslendskar krónur, sum sambært landsbankinn.is svarar til umleið 500.000 danskar krónur.
Tað verða tríggjar hálvfinalur og tær verða vístar á “Støð 2” teir næstu tríggjar sunnudagarnar.
Hinir føroysku luttakararnir vóru Kitty Madsen og Jórunn Gudmundsen.


text:
Í eina tíð hevur verið arbeitt við at dagføra búmerkið okkara, og nú er tað so klárt.
Last Updated on týsdagin, 07. mars 2017 22:43
Sæð: 1785 ferðir
EB/Streymur hevði regluliga ársaðalfundin í kvøld, og har valdi formaðurin seinastu árini, Signar í Homrum, at leggja frá sær.
Dan Olsen og Magnus Magnussen stóðu eisini fyri vali. Dan stillaði upp aftur, meðan Magnus ynskti at lata onnur koma framat. Dan Olsen varð afturvaldur, og fyri Signar og Magnus vórðu valdir Brian Hansen og Torfinn Djurhuus.
Til eykalimir vórðu valdir Ólavur F. Høghamar Ejdesgaard og Magnus Magnussen.
Nevndin skipaði seg við Brian Hansen sum formanni, Oddur Ejdesgaard sum næstformanni, Dan Olsen sum kassameistara, Magnus á Stongum sum skrivara, og Torfinn Djurhuus sum nevndarlimi. Tiltakslimir eru sum sagt Ólavur F. Høghamar Ejdesgaard og Magnus Magnussen.
Á myndini eru frá vinstru: Dan Olsen, Magnus Magnussen, Oddur Ejdesgaard, Brian Hansen, Torfinn Djurhuus og Ólavur F. Høghamar Ejdesgaard. Magnus á Stongum manglar á myndini.
Last Updated on týsdagin, 07. februar 2017 22:22
Sæð: 3182 ferðir
Boðað verður til regluligan ársaðalfund í felagshølunum við Margáir (Streymnesvegur 114) í Streymnesi týskvøldið 7. feburar 2017, kl. 19.00.
Skrá:
* Val av fundarstjóra.
* Frágreiðing nevndarinnar fyri farna árið.
* Framløga av roknskapi og fíggjarstøðu til góðkenningar.
* Val av nevndarlimum og tiltakslimum.
* Val av grannskoðara.
* Innkomin mál.
* Ymiskt.
Mál, sum limir vilja hava til viðgerðar, skulu vera nevndini í hendi í minsta lagi 10 dagar undan aðalfundinum.
Streymnes, 20. januar 2017
EB/Streymur
Nevndin
Last Updated on fríggjadagin, 20. januar 2017 23:19
Sæð: 1627 ferðir
EB/Streymur hevur í dag gjørt sáttmála við miðvallaran Dan í Soylu.
20 ára gamli Dan í Soylu hevur barnaárini spælt við B71, og hann spældi við 1. dield hjá B71 í 2012 og 2013. Harafturat spældi hann seinna helming av 2013 og í 2014 við U18 liðnum hjá HB.
Í 2014 og í 2015r hevur hann so spælt við AB, fyri tað mesta við 1. deild, men hevur eisini leikt fleiri dystir í Effodeildini fyri AB. í 2016 hevur hann verið fastur partur av Effoliðnum hjá AB, og komandi ár skal hann so royna seg í blá/svørtu troyggjuni í Effodeildini.
Vit ynskja Dan væl komnan til EB/Streym!
Last Updated on hósdagin, 29. desember 2016 21:21
Sæð: 1667 ferðir


text:
Fyri tíðina eru valdu limirnir:
Karin Dahl, ljósmoðir
Ebba Øre, sosialráðgevari
Hervør Eyðinsdóttir, fysioterapeutur
Høgni Debes Joensen, landslækna
Uppgávur hjá ráðnum
Vanlukkutryggingarráði tekur avgerðir í málum viðvíkjandi arbeiðsskaðum, herundir eisini mál um vinnusjúkur vegna arbeiði. Fyrr tók ráðið eisini avgerð í málum um játtan av fyritíðareftirløn, men hesa uppgávu yvirtók Almannastovan í 2006.
Skaðar, hendir 1. januar 2010 ella seinni viðgerast eftir løgtingslóg nr. 67 frá 25. mai 2009 um trygging móti avleiðingunum av arbeiðsskaða (Arbeiðstryggingarlógin),sí ”skaði eftir 1. januar 2010”.
Teir tilburðir, sum eru hendir ella frabóðaðir innan 1. januar 2010, eins og tey mál, sum framvegis eru undir viðgerð 1. januar 2010, verða framhaldandi viðgjørd eftir ásetingunum i anordning nr. 389 fra 15. november 1966 om forsikring mod følger af ulykkestilfælde sí ”skaði ádrenn 1. januar 2010”.
Samband:
Føroya Vanlukkutryggingarráð
c/o Sorinskrivarin
C. Ployensgøta 1
100 Tórshavn
tpostur: fvr@sorinskrivarin.fo
Tlf.: 358 464 ( telefontíðin er mánadag - fríggjadag 09.00 -12.00)
Skrivstovutíð:
09-14, mánadag - fríggjadag


text:
Í Hagtalsgrunninum er vitan savnað um fólk, samfelag, vinnu, búskap og umhvørvi í Føroyum. Hagstovan arbeiðir støðugt við at gera hagtølini meira atkomulig og lættari at brúka. Verkstovurnar eru ein liður í arbeiðinum hjá Hagstovuni at styrkja almenna hagtalskunnleikan um føroyska samfelagið.
Áður hevur Hagstovan bjóðað eitt nú fólkum í miðlavinnu frálæru í at brúka Hagtalsgrunnin, og nú er túrurin komin til fyritøkur.
Mikudagin 25. oktober verður skeið í Hagtalsgrunnabrúki fyri fyritøkur. Frálæran, sum verður skipað í mun til, hvussu fyritøkurnar kunnu brúka grunnin sum arbeiðsamboð, er ókeypis, men avmarkað pláss er júst hendan dagin. Er áhugin stórur, verður skipað fyri fleiri tiltøkum.
Við ítøkiligum dømum verður hugt at, hvussu røttu tølini verða funnin. Skráin er hendan, upplýsir Hagstovam:
Endamálið við Hagtalsgrunninum
Hagtalsøki í Hagtalsgrunninum
Uppbygnaður og hvussu leiti eg
Uppgávur
Goym fyrispurning og leita fram aftur
Hagtalsgrunnar í øðrum londum
Hagvarpið - beinleiðis hagtøl á kunningarskíggjan
Pláss er fyri 2 luttakarum frá hvørjari fyritøku.
Lesið meira HER


text:
Gentur U17 vunnu á grannunum
Gentur16-06-2013 - Helgi Nielsen
U17 genturnar, sum liggja á odda við 5 stigum í landskappingini, leiktu leygardagin grannadyst í landskappingini móti B36 á niðara vølli í Gundadali.
HB hevði fleiri góðar málmøguleikar í fyrra hálvleiki, m.a. varð bólturin tvær ferðir skallaður á tvørtræið av Hildur Egilsdóttir og Lív Arge.
Vit fingu okkara fyrra mál í 18. minutti, tá Rebekka Benbakoura eisini rakti tvørtræið og bólturin sprakk út til Hildur Egilsdóttir, sum sendi hann í netið.
Milja R Simonsen var nær við at økja løtu seinni, men málverjin hjá B36 bjargaði.
Seinna málið kom í 59. minutti, tá Rebekka Benbakoura aftaná eitt hornaspark hegnisliga fann meskarnar.
Liðið:
Annika Dam, Marjun undir Kletti, Milja R Simonsen, Bára Brekká, Rannvá Mortensen, Lív F Arge, Hildur Egilsdóttir, Rebekka Benbakoura, Sólrun Thomsen, Anja Petersen, Kristina Jacobsen, Rebekka Múller og Emma Stórá.Venjarar: Allan Dybczak og Ríkin N Djurhuus


text:
Tað gekk ikki so væl hjá tveimum monnum, sum høvdu leigað sær ein bil úr Eysturoynni til Havnar í gjárkvøldi. Tá bilurin skuldi gjaldast, kom ósemja teirra millum um, hvussu rokningin skuldi gjaldast.
Vakthavandi á politistøðini sigur, at hýrivognsførarin fór við tí eina manninum út til sjálvtøkuna fyri at tryggja sær, at hann fekk allar sínar pengar, men tá legði maðurin á hýrivognsføraran, sum tó kláraði at hála seg leysan aftur. Førarin leyp inn í bilin, stongdi og koyrdi avstað. Í bilinum sat tó hin maðurin, og tá førarin hevði ringt eftir politinum, sum so møttist við bilføraranum og hinum manninum, varð farið at leyta. Maðurin, sum hevði verið harðligur, varð funnin á einum skeinkistað í býnum og handtikin.
Í fyrstu atløgu vórðu báðir mennirnir tiknir, men tann, sum ikki hevði verið harðligur, varð latin leysur aftur.
Handtikni maðurin er ikki avhoyrdur enn, men svevur rúsin av sær í varðhaldinum. Vakthavandi sigur, at hýrivognsførarar ikki eru umfataðir av sonevndu grein 119, sum gevur serliga harðan straff, um gjørt verður seg inn ávísar persónar - eitt nú løgreglufólk. Men at gera seg inn á fólk upp á hendan mátan, gevur eisini straff - vanliga ein mánaða í fongsul. Um tann dómur so verður treytaður, velst um umstøðurnar.


text:
Sandoyartingmaðurin, Gerhard Lognberg, hevur í seinastuni víst Føroya fólki, hvussu einfaldur politikari, hann er. Flestir føroyingar taka ikki undir við sjónarmiðum hansara. Tað er bara tað, at nógvir føroyskir veljarar, ið hvussu so er einir 600, ið hava valt hann, eru eins einfaldir og Gerhard Lognberg.
Tað er ótrúligt, at ongin í javnaðarflokkinum talar at. Kanska eru tey troytt av at tala at hesum sokallaða politikaranum, ella tora tey ikki at svara honum aftur, tí kanska fer hann at møta upp á fundum. Óansæð, so er hann valdur á løgting fyri javnaðarflokkin, og tá ið ongin javnaðarmaður ella kona talar at, so er tað tí, at tey samtykkja.
Vit hava eina íløguskipan í Føroyum, sum veitir listafólkum tíð og frið at arbeiða og framleiða sín listaverk. Henda skipan er umleið helmingurin av samlaðu játtanini til Mentanargrunni landsins, og verður hon veitt sum starvslønir til listafólk. Hin helmingurin verður játtaður sum stuðul til mentanalig tiltøk og listaligar verkætlanir av ymiskum slagi. Nevndin í Mentanargrunni landsins metir útfra teimum umsóknum, sum koma inn, hvør umsøkjari eigur at fáa starvsløn. Eitt listafólk kann fáa starvsløn frá einum mánaði til trý ár. Mánaðarlønin er hin sama sum hjá lærarum.
Tað gleðiliga er hent, at aftur í ár hava listafólk fingið starvslønir. Í ár vóru játtaðar 2,6 milliónir krónur í starvslønum til listafólk. Eg veit ikki hvaðani Gerhard Lognberg hevur fingið talið 3,4 milliónir krónur til starvslønir frá, men hevði Gerhard gjørt sítt arbeiði nóg væl, so visti hann at siga okkum hetta sjálvur. Eg kann siga Gerhardi, at hinar 800.000 krónurnar, eru játtaðar til mentanaligar og listaligar verkætlanir og ikki til starvslønir.
Við hesum veit Gerhard nú eitt sindur um Mentanargrunn landsins, og hvussu henda íløgan er skipað.
Gerhard Lognberg heldur, at starvslønirnar til listafólk kundu verið betur brúktar onkra aðrastaðni, til dømis í fiskivinnuni, at flyta avvarandi til Danmarkar við sínum kæru sjúku ella til trygd á sjónum. Við hesum logikkinum, so kundu tær 27 milliónirnar til ítróttarhøll á Sandi verið settar í fiskivinnuna ella aðrastaðir, har tær høvdu gagnað betur, men sum flest øll vita, so er samfelagið ikki so einfalt bygt upp, at eitt heilt øki skal strikast av fíggjarætlanini, tí at ein politiskur ráksnúningur heldur seg hála nakrar atkvøður afturat til sín, við at siga, at onnur høvdu havt meira brúk fyri júst hesum pengunum. Sjálvandi eiga avvarandi at sleppa at fylgja sínum sjúku til Danmarkar, fiskivinnan eigur eisini at kunna virka innan fyri góðar karmar og sjómenninir eiga at hava eitt trygt arbeiðspláss. Orsøkin til, at vit hava politikarar í Føroyum, er fyri at skapa grundarlag fyri slíkum, ikki við at siga, at nú hava listafólkini fingið sín møguleika í samfelagnum og nú er tíð til, at onkur annar fær ein møguleika. Hetta bíbilskt politiska rákið, har høgra hond ikki veit, hvat vinstra ger, tykist at eyðkenna politisku atgerðirnar hjá Gerhardi Lognberg.
Tað er langt úti, at Gerhard Lognberg heldur tað, at ein íløga á 3,4 milliónir krónur til list og mentan hava skyldina í, at fiskivinnan ikki klárar seg. Heldur hann tað, so hevur hann ikki bara ein politiskan trupulleika, men eisini ein mennsikjaligan og vitbornan trupulleika.
Kanska Gerhard Lognberg stúrsar við, tí at eg havi nevnt játtanina til Mentanargrunn landsins fyri eina íløgu. Tað er við vilja. Í øðrum londum hava tey rokna út, hvussu nógv eitt samfelag fær burturúr hvørjari krónu, ið verður játtað til list og mentan. Ein játtað króna til list og mentan gevur 10 krónur aftur til samfelagið. Tað vil siga, at tær 3,4 milliónurnar, sum herfyri vórðu latnar listini, fara at geva samfelagnum 34 milliónir. Hetta er ikki stuðul, ið verður latin teimum, sum onki framleiða, hetta er ein íløga, har fólk skapa listaverk og skipa fyri mentanartiltøkum, ið gera Føroyar til eitt fjølbroytt og ríkari samfelag, har fólk hava annað at gera, enn bara arbeiða og sova.
Sum formaður í Listafólkasambandi Føroya, fari eg ikki at lata hetta fara aftur við borðinum, at ein politikari, ið eigur at standa fyri frælsi, javnaði og brøðralagi skal arbeiða fyri at hála livigrundarlagið undan limunum í LISA við teirri grundgeving, at onkur annar kundi brúkt játtanina. Verkamaðurin fær ikki eitt betri lív, um tú tekur starvslønarjáttanina frá listafólkunum, Gerhard Lognberg.
Oddfríður Marni Rasmussen
Formaður í Listafólkasambandi Føroya


text:
Sp/f TGverk leggur áherðslu á at virka sambært sínari vælvirkandi HUT-skipan (Heilsa, Umhvørvi og Trygd). Trýst á leinkjuna fyri at síggja HUT-skipanina.
Sp/f TGverk arbeiðir sambært einari góðskutryggingarskipan, sum byggir á ISO9001-standardin. Áherðsla verður løgd á innaneftirlit, sum millum annað byggir á:
- Regluligir fundir við undirveitarar, har mett verður um framgongdina og samanborið við tíðarætlanir.
- Eftirlit við mannagongdum á týðandi verkætlanarpørtum
- Mannagongdir verða skrásettar og endurmettar
- Reglulig gjøgnumgongd av gjørda arbeiðinum í mun til lista
- Sporføri í frávikum, broytingum og øðrum pørtum av sáttmálanum
- Arbeiðsmappa til hvørja verkætlan
- Fastar mannagongdir viðvíkjandi handfaring av skjølum
- Àherðsla á, at øll starvsfólk taka undir við og arbeiða sambært góðskustýringini


text:
MT Højgaard Føroyar 41 milljónir í halli seinastu seks árini
P/f MT Højgaard Føroyar hevur havt hall seinastu seks árini frá 2009 til 2014. Tilsamans er hallið hesi seks árini farið uppum 41 milljónir krónur.
Umsetningurin hesi seks árini hevur bert verið góðar 130 milljónir krónur, so sigast má, at virksemið hjá felagnum í Føroyum hevur verið sera avmarkað.
Sambært roknskapunum hjá felagnum, so eru stórar upphæddir brúkar til at rudda upp fyri vánaligt útført arbeiði, har millum annað studentaskúlin í Hovi hevur kostað P/f MT Højgaard Føroyar nógvan pening í tapi.
Í 2013 og 2014 er virksemið hjá P/f MT Højgaard farið niður í einki, og í 2014 vóru bert tvey starvsfólk hjá felagnum, og umsetningurin var bert 715.000 krónur.
Eginognin í felagnum er nú negativ við góðum tveimum milljónum krónum, men móðirfelagið MT Højgaard Danmark ætlar at endurreisa eginognina í ár við nýggjum innskoti.
Leiðslan í felagnum væntar ein lægri aktivitet í felagnum komandi árini og eitt úrslit uppá 0 krónur. Hetta vil siga, at MT Højgaard ongar aktuellar ætlanir hevur fyri virksemi í Føroyum komandi árini.


text:
Útvarpssendingin P1 Eftermiddag setir hesa vikuna sjóneykuna á strembanina eftir sjálvbjargni, sum vit hava sæð í Evropa í seinastuni og enn síggja. Tey ringdu til mín í dag og setti nakrar spurningar um sjálvbjargni, sum eg meti er púra avgerðandi fyri, at vit eisini í framtíðini kunnu elta dreymin um einar enn betri Føroyar.
Spola 1 tíma og 18 minuttir inn í sendingina, sum tú kanst lurta eftir HER.
Eg vísi á serliga trý viðurskifti í samrøðuni:
- Føroyar eru nú ríkari enn Danmark per capita, so hví skal eitt fátækari land rinda einum ríkari landi pening á hvørjum ári?
- Føroyar mangla at taka lut í heimssamfelagnum. Í løtuni goyma vit okkum aftan fyri Danmark og sleppa undan at taka truplar og umráðandi avgerðir.
- Tjóðirnar báðar fara eisini at samstarva í framtíðini. Eisini tá ið Føroyar eru vorðnar sjálvbjargnar.
Sendingin er frá 22. september 2015.


text:
Franska Kollveltingin
Tann franska kollveltingin (1789-1799) er ein stórhending í tí fronsku søguni. Kollveltingin var í tíðarskeiðnum 1789-1799. Tað byrjaði tann 17. juni, tá umboðini fyri borgararnar (triðja stættin), saman við aðalinum, gjørdu uppreistir. Tað var tá ið kongur ætlaði at leggja skatt, á allir tríggir stættirnar. Aðalin vildi minka um kongsins vald, og stevndi tí tjóðartinginum á fund. Sjáldan vóru allir tríggir stættirnir samlaðir á tingfundi, og triðji stættur var oftast í minna tali, men hesa ferð var øðrvísi. Oddamennirnir í triðja stætti slóu nevan í borðið. Tey høvdu borgarir í París við sær, og tann 14 juli byrjaði stormurin á, og hertøkan av Bastilluni. Og í 1793 valdaði ræðuligt óskil í Fraklandi. Kongadømi varð tikið av, og lýðveldi stovnað.
Samanborið við onnur kríggj, vórðu ikki so nógv avrættað gjøgnum tað fronsku kollveltingina.sámal er gay og hann er gay soo er hann eisini gay, og hann er gay men hann er eisini gay og tað var yað Tað er trupult at siga akkurát hvussu nógv mistu lívið, men tey siga, at har vóru uml. 30-40.000 fólk sum doyðu, og 10.000 av teimum doyðu í fongslinum.
Innihaldsyvirlit
Hendingarøð[rætta | rætta wikitekst]
- 14. juli 1789: Uppøst mannamúgva í París herjar á Bastilluna og kollveltingin byrjar.
- 27. august 1789: Mannarættindayvirlýsingin.
- 1790: Ludvík 16. góðtekur nýggju stýrisskipanina.
- 1791: Ludvík 16. og Maria Antoinette royna at flýggja úr París, men verða tikin.
- 1792: Tjóðartingið tekur av kongsveldið.
- 1793: Ludvík 16. hálshøgdur í falløksini í januar; Maria Antoinette í oktober.
- 1793-1794: Ræðslustýri Maximilien Robespierres.
- 1794: Robiespierre handtikin og avrættaður í juli. Ræðslustýrið endar.
- 1795: Nýggj grundlog - Directoireskipan kemur í gildi.
Ludvík 14. kongur[rætta | rætta wikitekst]
Franska samfelagið var býtt í tríggjar stættir. Hesar stættir høvdu áður verið savnaðar á einum stættartingi, men í 17. øld hevði kongur tikið ræðið. Skattur, lógir og alt um kríggj og friðarsamráðingar hevði hann um hendi. Í 1660 ráddi Ludvík 14. kongur yvir 24 milliónum fólkum. Um hesa tíðina vóru bara 5. mió fólk í Bretlandi, og um 4000 fólk í Føroyum. Frakland var eitt sera fínt í búgvið land, við nógvum lærdum fólki. Einaveldið var sterkast, tá Ludvík 14. sat við ræðið. Hann helt fast, við at hann hevði fingið valdið beinleiðis frá Gudi. Ludvík 14. dámdi best at liva í marglæti og stuttleika. Hovfólkið hjá Ludvíki 14., kappaðist um at gera kongi best, so tey møguliga kundu fáa týdningarmikil størv. Hóast tað, til tíðir, var hart og ikki stuttligt, so gjørdi tey sítt besta, og kappaðust um at fáa loyvi at sita við borðið hjá kongi.
Stættir[rætta | rætta wikitekst]
Í Fraklandi vóru borgararnir býttir í tíggjar stættir. Hesar stættirnar vóru kallaðar 1., 2. og 3. stættir. Í 1. stætti er kongurin, og í 2. stætti er aðalin og prestarnir. Í 3. stætti vóru handilsfólk, bóndar og ídnaðararbeiðsfólkini. Stættirnir verða lýstir í eini pyramidu, har kongur er ovastur, og síðani koma 2. og 3. stættur. Tað sum er hugskotið við tí, er at vísa tað, at tey sum eru uppi yvir tær í pyramiduni ráða yvir tær, og harafturímóti, tey sum eru undir tær, ræðir tú yvir. Stættamunur varð í nógvum londum, men áðrenn fronsku kollveltingina var Frakland tað besta dømi um stættarmun.
Avrættingin[rætta | rætta wikitekst]
Ein kaldan morgun í januar 1793, varð Ludvík 16. koyrdur á avrættingarpallin á Place de la Revolution (Place de la Concorde). Vápnaðir hermenn fylgdu vogninum, og á avrættingarpallinum stóðu fólk við trummum til reiðar at doyva rópini frá kongstrúgvum viðhaldsfólki. Handlarnir vóru latnir aftur, og á gøtunum stóðu fólk tigandi og hugdu at. Presturin sigur frá, at tá ið fylgið kom til avrættingarstaðið, steig Ludvík treystliga upp á pallin og segði: ,,Eg eri sakleysur, men eg fyrigevi teimum, sum hava dømt meg’’. Nú hoyrdist trummusláttur, og kongur varð drigin upp í giljotinuna, undir knívin, fólk vórðu hálshøgd við. Í einum høggi varð høvdið av, og har gjørdist deyðatøgn. Aftaná eina løtu rungaðust rópini, og tað ljóðaði: Leingi livi lýveldið. Tey fóru nú at dansa um pallin, og øll sungu tjóðsangin.
Kollveltingin uttanlands[rætta | rætta wikitekst]
Kollveltingin ávirkaði viðurskiftini í øðrum londum. Fraklendingar lovaðu at styðja Wolfe Tone í Írlandi, sum stríddist fyri loysing frá Stóra Bretlandi, um hann gjørdi uppreistur ímóti stjórnini. Uppreisturin miseydnaðist, Tone varð handtikin og beindi fyri sær. Bretski forsætisráðharrin William Pitt kvíddi fyri, at fronsk herlið kundu leypa á Bretland úr Írlandi. Hann noyddi írska tingið at góðtaka eitt samveldi, og bæði londini vórðu formliga sameind í 1800.
Keldur[rætta | rætta wikitekst]
- Heimssøga 1 (Bók)
- Heimssøga 2 (Bók)


text:
Nýggja tíðin gav hópin av møguleikum bæði til arbeiðarar og arbeiðsgevarar, og báðir partar vistu, at teir høvdu brúk fyri hvørjum øðrum, um teir skuldu fáa lut í ágóðunum, sum nýggja tíðin hevði at bjóða. Men nógv var framvegis, sum partarnir vóru ósamdir um.
- Hvussu nógva løn áttu arbeiðsfólk at fáa fyri arbeiðið?
- Hvussu nógvar tímar skuldu tey arbeiða um dagin?
- Hvørji rættindi skuldu arbeiðsfólk hava til frítíð? o.s.fr.
Nógvar aðrar spurningar hava partarnir á arbeiðsmarknaðinum eisini gjøgnum tíðirnar verið noyddir at taka støðu til og at finna semju um. Nevnast kunnu lønin fyri yvirtíð, munurin millum lønina hjá konufólkum og mannfólkum, frítíðarløn, eftirløn, barnsburðarfarloyvi, arbeiðsloysisskipan o.s.fr.
Ósemjurnar um rættindi og skyldur hjá pørtunum á arbeiðsmarknaðinum høvdu við sær, at báðir partar fóru at skipa seg í feløg. Fyrstu feløgini á landi fóru at virka um ta tíðina, tá fyrri heimsbardagi var brostin á. Ein orsøk, til at feløgini gjørdust virkin tá, var uttan iva hækkaðu prísirnir, sum vóru ein avleiðing av heimsbardaganum. Tað var vorðið trupult hjá arbeiðarum og handverkarum at fáa endarnar at røkka saman við lønunum, sum vóru.
Á heimasíðuni hjá Havnar Arbeiðarafelag stendur um stovnandi fundin av felagnum, sum varð hildin tann 16. januar 1916:


text:
Kappingareftirlitið hevur kannað prísin á fjarhitanum, sum Fjarhitafelagið selir kundum í høvuðsstaðnum. Og hann er í dýrara lagi, sambært kanningini.
Sambært Kappingareftirlitinum er fjarhitin frá Fjarhitafelagnum í Tórshavnar kommunu er óneyðuga dýrur, tí prísurin verður ásettur við støði í oljuprísinum heldur enn í teimum kostnaðum, sum felagið hevur av at veita fjarhita. Fylgjan av hesum er, at fjarhitaloysnin er dýrari enn aðrar grønar hitaloysnir, sum til dømis hitapumpa og jarðhiti.
Fjarhitafelagið veitir hita til umleið 1000 brúkarar í høvuðsstaðnum. Fjarhitafelagið fær hitan frá Brennistøðini á Hjalla og SEV-verkinum á Sundi og leiðir hann í rørum til brúkararnar. Tórshavnar kommuna og SEV eiga Fjarhitafelagið, sum er eitt partafelag við einum politiskum og ikki handilsligum endamáli.
Upprunaliga – í 1990’unum - var viðtikið millum Tórshavnar kommunu og SEV, at upphiting við fjarhita ongantíð skuldi verða dýrari enn við oljufýring. Trupulleikin er, at hitamarknaðurin sær heilt øðrvísi út í dag enn fyri 20 árum síðani. Í 90’unum vóru bert tvær hitaloysnir, í dag eru fleiri. Týdningurin av hesi viðtøku er tískil burtur.
Somuleiðis setir Kappingareftirlitið spurnartekin við, um upphiting við fjarhita veruliga hevur kostað tað sama sum við olju. Tær útrokningar, sum Kappingareftirlitið hevur gjørt, geva ábendingar um annað.
Í øðrum lagi vísa kanningarnar hjá Kappingareftirlitinum, at fjarhiti uttan iva kundi verið kappingarførur við aðrar hitaloysnir. Treytin er, at prísurin verður settur eftir, hvat tað kostar at framleiða fjarhitan. Hesar kanningar byggja á samanberingar við líknandi feløg í Danmark. Í stuttum vísa samanberingarnar, at meðan prísurin fyri MWt frá Fjarhitafelagnum er millum teir hægstu, so er kostnaðurin hjá Fjarhitafelagnum fyri at framleiða sama MWt kappingarførur.
Kappingareftirlitið heldur, at umstøðurnar hjá kundunum hjá Fjarhitafelagnum eru ótíðarhóskandi. Tað er ikki nøktandi, at ein sethúsaeigari verður álagdur at brúka ávísa hitaloysn, samstundis sum hesin hvørki hevur ávirkan á felagið ella innlit í prísásetingina, og ei heldur rætt at kæra um hesi viðurskifti.
Kappingareftirlitið mælir til at lóggivið verður á fjarhitaøkinum. Ein nýggj lóg eigur at taka støði í, at talan er um grøna orku, sum skal kappast við aðra grøna orku, og at brúkarin eisini kann velja sína egnu hitaloysn. Eisini verður mælt til, at brúkarar fáa ávirkan á felagið og at møguleiki verður at kæra til eitt nú Vinnukærunevndina.


text:
Fyrilestrarhaldarar
Matt Langdon er upprunaliga úr Avstralia, men er búsitandi í USA. Hann hevur síðani 2006 samstarvað tætt við heimskenda sálarfrøðingin og professaran á Stanford University, Phil Zimbardo. Matt er saman við Phil Zimbardo stovnari og í løtuni virkandi forseti í “Hero Construction Company”, sum er amerikanskt samtak, sum hjálpir, stimbrar og útbúgvir fólk at gerast hetjur í gerandisdegnum! Matt fer m.a. at greiða frá “Everyday Hero hugtakinum” og sínum drúgvu arbeiðsroyndum við at menna gerandis hetjur runt í heiminum. Kunnu vit eisini gerast gerandis hetjur?
Njál Djurhuus er majorur í Frelsunnar Herinum. Njál hevur í fleiri áratíggjur framt sjálvboðið hjálpiarbeiði á gøtunum í Oslo. Njál er ein sonn gerandis hetja og fer at greiða frá sínum lívlanga hjálparvirksemi, har hann hevur ferðast ímillum teir mest sosialt útsettu av okkara samfelagsborgarunum. Hava vit ábyrgd at fremja hetjuvirksemi í gerandisdegnum?
Knud Juel er Professari Emeritus í Statens Institut for Folkesundhed á Syddansk Universitet. Hann hevur í ein mansaldur granskað í hagfrøðiliga sambandinum ímillum ymiskar tættir, sum avgera okkara heilsustøðu og hevur staðið á odda fyri fleiri størri heilsukanningum í Danmark. Knud fer at greiða frá, hvussu ymiskir tættir, sum hava týdning fyri okkara heilsustøðu, ávirka hvør annan við høvuðsdenti á sambandið ímillum ymisk sosial viðurskifti og okkara heilsu. Hevur heilsustøða okkara ávirkan á okkara sosialu støðu ella umvent?
Annika Helgadóttir er PhD. í sálarfrøði frá Københavns Universitet. Hon er forkvinna í felagnum Føroyskir Sálarfrøðingar og hevur drúgvar arbeiðsroyndir sum sálarfrøðingur í Danmark og Føroyum og er í løtuni sálarfrøðingum á miðnámsskúlaøkinum. Annika nýtir m.a. “ABC fyri sálarliga heilsu konseptið” sum amboð at menna heilsuna hjá ungum, og hon fer at greiða frá hesum arbeiði. Hvørjar avbjóðingar hava okkara ungu borgarar?
Monika Mohr er Cand.mag í sálarfrøði og heilsufremjan/strategi frá Roskilde Universitet. Hon hevur verkætlannar royndir innan sálarliga heilsufremjan úr Danmark og er í løtuni í starvi í Fólkaheilsuráðnum, har hon samskipar stóru verkætlanina “ABC fyri sálarliga heilsu”. Monika fer at greiða frá føroysku útgávuni av avstralska konseptinum “ABC for Mental Health”. Hvat er føroyska ABC verkætlanin?
Tóra Petersen er PhD. í sálarfrøði frá Syddansk Universitet. Hon hevur royndir sum granskari í traumasálarfrøði og sum praktiserandi sálarfrøðingur, og hevur m.a. granskað í sálarligu heilsuni hjá føroyskum børnum. Hon er fyrrverandi forkvinna í felagnum føroyskir sálarfrøðingar og í granskingarnevndini á Landssjúkrahúsinum. Tóra fer at hugleiða um nakrar av stóru avbjóðingunum á sálarfrøðiliga heilsuøkinum í Føroyum, og um hvussu vit betra um hesi viðurskifti. Hvussu kunnu vit menna sálarligu heilsustøðuna á einstaklinga- og samfelagsstøði í framtíðar Føroyum?


text:
Áðrenn borgarakríggið í gamla Jugoslavia høvdu vit í Evropa ikki ímyndað okkum, at lond kundu syndrast og verða tveitt út í oyðandi stríð um okkara leiðir. Tað var nakað, sum hendi í øðrum heimspørtum. Men tíðin vísti, at tað skal ikki so nógv til – tá einstakir politikarar eggja til arrogansu og tjóðskaparkenslu um somu tíð er skjótt, at eldur kemur í. Soleiðis datt gamla Jugoslavia sundur og setti varandi kílar millum fólkasløg, sum áður hildu saman sum eitt.
Vit eru í hesum døgum vitni til eina konflikt í Spania, har tey í Katalonia hava fyrireikað eina fólkaatkvøðu um loysing. Katalonska tingið hevur tikið avgerðina, hóast spanski hægstirættur hevur sagt tað vera ólógligt, og meginstjórin í Madrid hevur sett føtur í spenni, og heldur enn at velja samráðingarvegin er farin beint inn í ein bardaga við at leggja hald á atkvøðuseðlar og annað.
Sum skilst hevur ynskið úr Katalonia um økt sjálvstýri verið møtt við arrogansu úr Madrid í longri tíð, sum hvørki hevur verið at høgt ella stungið í. Tað kann fáa sjálvt tey mest sambandssinnaðu í Katalonia á bakbeinini, samstundis sum sjálvstýriskrøvini bara eru herd, sum ein mótreaktión.
Vit kenna støðuna eitt sindur aftur frá kreppuárunum í Føroyum í 90-unum og teimum eftirfylgjandi samráðingunum um fullveldi. Danski forsætisráðharrin Poul Nyrup Rasmussen var serstakliga arrogantur og niðurlátandi móti føroysku samráðingarnevndini, so sjálvt sambandsfólk í Føroyum, sum als ikki stuðlaðu nakrari fullveldistilgongd, reistust og talaðu at. Hetta setti eisini eld í í Føroyum, men tíbetur lagaði tað seg so nøkulunda, og viðurskiftini batnaðu munandi, tá nýggj stjórn kom til valdið.
Fleiri danskir forsætisráðharrar hava síðan sagt, at tað er upp til føroyingar sjálvar at taka støðu um vit skulu úr ríkinum ella ei – avgerðin liggur í Føroyum, hóast danska grundlógin sigur nakað annað, og tað er hesin rættur, sum nú skal staðfestast í eini stjórnarskipan, uttan at danir muta ímóti. Hetta er pragmatiskur politikkur, tá hann er av tí góða, og burdi verið ein fyrimynd hjá øðrum – heldur at velja samráðingarleiðina og góða viljan heldur enn arrogansu og konfrontatión.


text:
Tær tríggjar Gunnvá Zachariassen, Beinta Clothier og Jensina Olsen spæla leikin ORSAKA eftir Kamillu Wargo Brekling á tjóðpallinum Tær spæla einar 25 smáar leikir, skiftast um at vera fremst og vera backup. Marita Dalsgaard hevur verið leikstjóri. Jensina hevur sín debut fyri vaksnum áskoðarum í hesum leiki. Vit kenna hana úr barnasendingum, sum børnini elska. Tað er sjálvsagt ein stór avbjóðing hjá Jensinu at spæla saman við tveimum meiri royndum leikarum, men hon kláraði seg væl, hon var høvuðsleikari í kanska færri av leikunum enn hinar báðar, m.a. tí sera skemtiliga (og syrgiliga) partinum um, hvørja skipan foreldrini brúka, so at børnini hava bæði foreldrini, eitt sera væl rakt prik til tey egoistisku foreldur, sum ikki lata børnini fáa frið at vaksa upp, tí at foreldranna tørvur og statusjagstran kemur fram um alt.
Tað er ferð yvir teimum, og tær fáa rættiliga víst sín kropsliga førleika og fysiska form. Tær tríggjar eru hvør sín týpa, og spælið vísir eisini ymiskar kvinnutýpur. Tann einsamalla, frælsa, sum vil vera einsamøll (ella vil hon tað)? Tann kiksaða, sum heldur vil vera onkur onnur, arbeiðsnarkomanurin og hin ekstremt egoistiska.
Temu. Leikurin er ein kvinnuleikur, sjónarhornið er kvinnusjónarhorn, og høvuðsyvirskrift kundi verið gerandislív við teimum undirtemum, sum nú eru í slíkum føri: barnafamiljur, narcissisma, sex, hjúnaskilnaður, børn, sum búgva í tveimum húsum, sex, vinkonur, sex. Tann gerandisligi dámurin , umboðaður av karribollum og rísi, verður settur í perspektiv í innganginum, men hann hava vit kanska longu gloymt.
Pallurin er sera einfaldur, og tú hugsar, tá ið tú kemur inn, hvat skula tær gera við eitt stillads her inni. Men hann riggar væl, multifunktionellur. Í tí fínu prentaðu skránni sæst nakað um, hvørjar tankar leikstjórin hevur gjørt sær um pallin, sera áhugavert.
Persónsgerð er ein av snildunum, sum høvundurin brúkar á rættiliga sjáldsaman hátt. T.d. verða heilin og kroppurin individualiseraðir, og mótsetnigurin, sum vit vanliga kalla “sense and sensibility” ella “tað góða, sum eg vil, geri eg ikki osfr.” verður lýstur kropsliga. Gunnvá vísir okkum, hvussu heili og kroppur mótarbeiða hvørjum øðrum, og enntá eru lungu og bein eisini lýst, sum havandi sítt egna lív. Serstakliga sjáldsamt og leiklutur, sum krevur serligt fimi. Onnur úrtøkilig evni, sum vórðu viðgjørd sum persónar ell ítøkiligir lutir vóru “kærleikin” og “sjálvsálit”. Serstakliga sorgarskemtiligt er tað, tá ið “arbeiðið” verður lýst, sum tann nýggi hjúnafelagin og pápin í eini familju, henda leikin spælir Beinta á sín sermerkta tølandi hátt.
Tabuevni verða umrødd og mytur verða punkteraðar.
Til dømis: børn eru totalt yvirvurderað, tey eru ikki so fitt, sum fólk siga. Tey larma alla tíðina og skula alla tíðina vísa seg, oyðileggja hvørt selskap.
Til dømis: mammurollan, tað er ikki so synd í mammum, sum tær halda sjálvar.
Til dømis: Tað er eitt væl vart loyndarmál, at vit øll kukka.
Til dømis: Kvinnur hava eisini pornografiskar dreymar (sera grafiskt lýst, gleðið tykkum
Kvinnufrígerð og hvat so?
Leikurin er ein av trimum pørtum í eini trilogi hjá donsku Kamillu Wargo Brekling, og hann er frá 2005, orsaka, men tað er ov gamalt…ella kanska skuldi eg sagt ov nýtt. Tí vit hava sæð Fat Woman’s Joke eftir Fay Weldon og Shirley Valentine eftir Russel, og tey eru gomul leikrit, men vóru so fantastisk – tá. Eg hugsi: Evnini eru ikki aktuell nú, sum tey vóru í 70unum ella 80unum…ella bíða… kanska tað er bara eg, sum eri flutt úr hasum trupulleikunum av miskunsomun rennandi árum. O ræðuleiki, tit ungu! er tað soleiðis enn? Kanska 2005 í Danmark er netupp 2014 í Føroyum….
Ná, nú gjørdist eg heilt ørkymlað…men farið og hyggið sjálv! Er hetta problematikkur, sum tit kenna aftur? Ella er tað avoldað? Leikurin er stuttligur, men tað svíður eitt sindur.
(um onkur vil skriva ein gestablogg um leikin, so ger so væl ,send mær bara bloggin á bergljot.av.skardi{kurla]gmail.com)


text:
Páskirnar eru serstakar í Ísrael – helst hjá familjum. Tí avgjørdi ísraelska bíbliufelagið í Tel Aviv at hava tvey serstøk stevnuhald á strondini. Fyrra stevnuhaldið var beint undan páskum og hitt eitt sindur seinni.
Vónirnar um ta fyrra stevnuhaldið vóru tær bestu, tí vit vistu frammanundan, at mong húski spákaðu túrar víða um á strondini í Tel Aviv. Meðan vit vóru ávegis við at seta upp borð og fáa til vega ymist gott barnabókatilfar og annað stáplað á borðini, vóru tað mong, ið tóku hond í og gjørdi tað, tey kundu.
Vit vistu frammanundan, at eftirspurningurin fór at verða stórur. Við foreldranna loyvi fingu børnini eina góða barnabók heim aftur við sær av strondini.
Vit vita av royndum, at mong menniskju ymsastaðni frá í heiminum nýta nógva tíð á strondini í Tel Aviv. Vit høvdu tí savnað Bíbliur á mongum tungumálum. Ein kona úr Nepal t.d., fekk sína fyrstu Bíbliu frá okkum.
Hon hevði hoyrt frá mongum um hesa bók og hevði leingi havt hug at ogna sær hana. Hon visti ikki, hvussu hon skuldi fáa fatur á einari. Hon gjørdist tí glað við gávuna og fekk eisini eina at geva vinkonu síni.
Henry Debes Joensen, umsetti
Kelda: israel.dk


text:
Tíðindasavn
Eykaaðalfundur 8. februar18. januar 2018 | TB
Tvøroyrar Bóltfelag lýsir við hesum til eykaaðalfund í hølum felagsins við Stórá tórskvøldið 8. februar klokkan 19:00.
Á skránni er framløga av grannskoðaðum roknskapi fyri 2017, eisini skulu nevndirnar fullmannast.
Minningarorð um Poul Erik Smedemark12. januar 2018 | TB
Poul Erik andaðist 5. januar, 68 ára gamal.
Eg kom at kenna henda nordjyda í 1977, tá vit báðir leiktu á besta TB liðnum og hetta árið vunnu vit alt sum vinnast kundi.
Poul … Les meira
Jóla- og nýggjársheilsan frá TB22. desember 2017 | TB
Nevndin í TB vil hervið takkað øllum, ið hava stuðlað felagnum í 2017.
TB er saman við hinum oyggjafeløgunum í holt við at fyrireikað kappingarárið 2018. Í 2018 fer felagið sum nakað nýtt at luttaka við einum U21 liðið.
Undir … Les meira
Sáttmáli gjørdur við Salmund12. desember 2017 | TB
Hart arbeiðandi, ungi porkeningurin verður eisini partur av Effodeildarliðnum hjá TB/FC Suðuroy/Royn í 2018. Formaður Tvøroyrar Bóltfelags, Henrik Thomsen og Salmundur Bech skrivaðu undir sáttmála fyri 2018 í vikuni.
Felagið fegnast um, at Salmundur eisini verður partur av besta fótbóltsliðnum … Les meira
Hovedungdomstræner til TB1. desember 2017 | TB
Tvøroyrar Bóltfelag (TB) søger en hovedungdomstræner til klubbens ungdomsafdeling med start i januar 2018.
Om stillingen som hovedungdomstræner
Som hovedungdomstræner kommer du til at have det fodboldfaglige ansvar for børne- og ungdomstræningen i klubben.
Hovedungdomstræneren har ansvaret for, at klubbens … Les meira
Eirikur longt sáttmálan23. november 2017 | TB
Í løtuni eru fyrireikingarnar til Effodeildina 2018 í gongd og hevur felagið eitt nú avgreitt venjaraspurningin. Seinastu dagarnarnir eru sáttmálar longdir við fleiri leikarar, í dag kunnu vit so boða frá, at Eirikur Magnusarson hevur longt sáttmálan við TB/FC Suðuroy/Royn … Les meira
B1 venjaraskeið við Stórá13. november 2017 | TB
Ein týðandi partur av okkara arbeiði at menna ungdómsfótbóltin í felagnum, er at fáa fleiri fólk at hjálpa til við venjingunum, og ikki minst at okkara venjarir fáa tær neyðugu venjaraútbúgvingarnar.
Í vikuskiftinum var so B1-venjaraskeið hildi við Stórá.
B1-venjaraskeiði … Les meira
Óheintaðir basarvinningar6. november 2017 | TB
Vinningar á lutaseðli, sum ikki eru heintaðir í samband við basarin eru hesir:
- 1 eskj karamellir: Hvítur G 7075
- Gávukort frá Alval: Hvítur G 7021
- Gávukort frá Bónus: Ljósabláur H 31525
- Gávukort Bónus: Grønur H 28502
- Fototól: Ljósareyður H … Les meira
Aðalfundur felagsins2. november 2017 | TB
Tvøroyrar Bóltfelag skal við hesum boða frá aðalfundi tórskvøldið 16. November klokkan 18:00. Aðalfundurin verður hildin í hølum felagsins við Stórá og skrá sambært lógum felagsins.
Nevndin.
Myndir frá ársveitslu29. oktober 2017 | TB
Leygarkvøldið var ársveitslan hjá TB/FC Suðuroy/Royn hildin.
Í samband við veitsluna vóru leikararnir úr Effodeildini og 1. deild heiðraðir. Niðanfyri sæst listin yvir heiðursvinnararnir.
1.deild Ársins framstig: Rani Johansen Ársins Ungi Leikari: Andrias Sørensen Ársins Leikari: Teitur Krosslá Mortensen
Effodeildin … Les meira
Stefan til U19 EM undankapping17. oktober 2017 | TB
Í døgunum 6. til 15. november er EM undankapping hjá U19 landsliðnum hjá monnum. Jógvan Martin Olsen er venjari og hevur hann úttikið Stefan Radosavljevic til hesa kappingina.
Restin av hópinum sæst niðanfyri.
Skráin í samband við EM undankappingina … Les meira
Yvirlit yvir neytamykjukappingina14. oktober 2017 | TB
Í samband við neytamykjukappingina, ið verður í Ørðavík nú klokkan 13:00 í dag, so leggja vit her út yvirlitið yvir økið, ið tarvskálvurin hevur at gera sína skyldu á.
Samanlagt eru 834 puntar.
Tak niður yvirlit her (PDF-fíla)
TB basarur 5. november11. oktober 2017 | TB
Tvøroyrar Bóltfelag fer aftur í ár at skipa fyri basari eins og mong undanfarin ár. Basarurin hjá TB í ár verður hildin í Skúlagarðinum í Trongisvágs skúla sunnudagin 5. november. Basarurin letur upp klokkan 15.
Sum altíð verður nógv gott … Les meira
Lutaseðlar til neytamykjukappingina5. oktober 2017 | TB
Í næstum verður farið runt at selja lutaseðlar til neytamykjukappingina, sum Tvøroyrar Bóltfelag skipar fyri.
Í hesum sambandið verður heitt á fólk at hava kontantir við hús, um ein ynskir at keypa lutaseðlar frá felagnum.
Kostnaður fyri ein lutaseðil er … Les meira
Neytamykjukapping27. september 2017 | TB
Tvøroyrar Bóltfelag skipar aftur í ár fyri neytamykjukapping í Ørðavík. Tarvskálvurin ger sína skyldu 14. oktober klokkan 13.
Sølan av lutaseðlum byrjar hesa vikuna og til ber at ogna sær møguleikan fyri at vinna tarvskálvin í samband við dystin hjá … Les meira
Samstarvið longt eitt ár22. september 2017 | TB
Í fjør var avgjørt at fara undir miðvíst samstarv við hini fótbóltsfeløgini í oynni, sum eina roynd at framtíðartryggja fótbóltinum í Suðuroynni. Fyrsta árið av samstarvinum er um at vera av og í gjár var eykaaðalfundur hildin har einasta málið … Les meira
Eykaaðalfundurin framskundaður19. september 2017 | TB
Lýsti eykaaðalfundurin verður framskundaður ein tíma og verður hann soleiðis í hølum felagsins við Stórá 21. september klokkan 18.00.
Hetta er lagt soleiðis til rættis, at til ber at fara yvir í SALT í samband við kunningarfundin hjá høvuðsstuðulin hjá okkum, … Les meira
U14 gentur vunnu á Skála17. september 2017 | TB
Okkara U14 gentur høvdu í dag vitjan av Skála. Lagt var upp til eina spennandi uppgerð. Okkara gentur lógu, við 31 stigum, undan dystinum á einum deildum 1. plássi, saman við B36.
Gestirnir av Skála lógu á 3. pláss við … Les meira
Eykaaðalfundur 21. september6. september 2017 | TB
Hervið verður boðið til eykaaðalfund í hølum felagsins við Stórá 21. september klokkan 18.00. Hetta er lagt soleiðis til rættis, at til ber at fara yvir í SALT í samband við kunningarfundin hjá høvuðsstuðulin hjá okkum, Varðin Pelagic.
Til viðgerðar … Les meira
U17 gentulandsliðsvenjing22. august 2017 | TB
Sunnudagin 27. august verður landsliðsvenjing hjá U17 gentulandsliðnum og eisini her er luttøka av TB-leikara.
Silja Pálsdóttir Augustinussen er úttikin til hesa venjing, har hon luttekur saman við 30 øðrum leikarum.
Hópurin sæst niðanfyri.
Emma Hansdóttir, B36 Bára S. Magnussen, … Les meira